November: Hudba,  debata aj voľby
Desať súborov detí a  dospelých spojil tohtoročný Večer folklóru Chorvátov na Slovensku v Dome kultúry Dúbravka. Nespojil však len kultúry, ale aj generácie. Podobne o spájaní boli aj ostatné novembrové udalosti v Dúbravke.  Klobáskový festival, ktorý napríklad spojil  zvyky, prehliadku múzea, jedlo, so stretnutiami a pripomienkou 17. novembra.  Aby sa na odkaz Nežnej revolúcie, slobodu a možnosť stretávania, nezabudlo.                                     
Foto: Ľubo Navrátil
Dúbravčania zvolili do kraja troch poslancov
Modrá obloha, klasický dúbravský vietor a pred školami počas soboty viac ruchu než inokedy.  Nehrnú sa davy, no prichádzajú skupinky i jednotlivci. Kým rodičia volia, deti hrajú futbal, behajú okolo, alebo sa idú pozrieť s rodičmi, čo sa to v škole deje.
Slovensko 4. novembra volilo predsedov a poslancov do samosprávnych krajov. Volieb do VÚC sa zúčastnilo 29,95 percent oprávnených voličov, pričom v Bratislavskom kraji bola účasť  31,34  percenta.
Dúbravčania krúžkovali do zastupiteľstva kraja troch poslancov.  Zvolili troch mužov, najviac hlasov dostal súčasný starosta Martin Zaťovič – 7323 hlasov, mestský a miestny poslanec Juraj Káčer získal 4865, doktor a miestny poslanec Juraj Štekláč 3553. Prvým náhradníkom, čiže poslancom, ktorý skončil na štvrtom mieste, je mestský a miestny poslanec Peter Hanulík s 1487 hlasmi.
Celkovo bude v zastupiteľstve Bratislavskej župy sedieť 50 poslancov, 37 mužov a 13 žien. Najväčšie zastúpenie budú mať nezávislí, v zastupiteľstve kraja ich je 25. 
Kraj po voľbách dostal aj nového predsedu, županom sa stal Juraj Droba, ktorý kandidoval s podporou koalície – SaS, Obyčajní ľudia a nezávislé osobnosti, SMK-MKP, NOVA, OKS, Zmena zdola a DÚ.  Získal 36 864 hlasov, na druhom mieste skončil Rudolf Kusý (nezávislý) s 33 489 hlasmi.
Lucia Marcinátová
Káčer: Nemôžeme dovoliť zastaviť projekty
Juraj Káčer, komunálny poslanec, otec dvoch detí. Narodil sa v Bratislave, vyštudoval ekonómiu a celý život prežil v Dúbravke, kde aj momentálne trávi najviac času, či už v práci alebo so svojou rodinou. Už popri štúdiu na vysokej škole ho zaujímalo fungovanie verejnej správy, respektíve samospráv ako menších adresných celkov. Pred siedmimi rokmi som sa rozhodol aktívne podieľať aj na smerovaní Dúbravky.
„Mal som pocit, že sa život a charakter zelenej a čistej mestskej časti pomaly vytráca. Veľmi by som si želal, aby aj moje deti zažili aspoň čiastočne takú Dúbravku, ako si ju pamätám zo svojho detstva,“ hovorí Juraj Káčer. „Nechcem však nečinne sedieť a spomínať, ale minimálne sa pokúsiť o zmenu svojho okolia.“

Prečo ste kandidovali do zastupiteľstva Bratislavského samosprávneho kraja?
Chceme pokračovať v tom, čo sme ako župní poslanci začali, s projektmi pre Dúbravku.

Sám vravíte, že ste už v župnom zastupiteľstve sedeli, nebolo možné pre Dúbravku urobiť niečo viac? Napríklad s modernizáciou areálu Strednej priemyselnej školy elektrotechnickej Karola Adlera, o ktorej sa už hovorilo niekoľkokrát?

Vždy sa dá urobiť viac. Keď však bývalý župa ako štatutárny zástupca  nie je schopný vykonať a dokončiť projekt, ktorý je zahrnutý v schválenom rozpočte, tak napriek tomu, že ako poslanec spravíte všetko, viac zabezpečiť neviete.  Áno, mohol som byť ešte viac ostrý voči vtedajšej župe a viac tlačiť.
  
Aký je teraz plán v súvislosti s Adlerkou?
Plánom je sadnúť si s novým županom a hovoriť o prioritách. Okrem Adlerky patria k našim najväčším prioritám za Dúbravku aj škôlka Bullova a cyklomost medzi Dúbravkou a Lamačom.
Poznáte nového župana?
Priznám sa, že ho nepoznám. Netajím sa, že som ako župana preferoval Rudolfa Kusého. 
Juraj Droba je pravicový politik, hoci dnes už neexistuje priveľmi pravica a ľavica. No určite sa budem snažiť s ním dohodnúť, aby sa v Dúbravke minimálne tie tri projekty vyriešili.

Projekt Bullova a aj cyklomost sú už rozbehnuté. Materská škola Bullova sa má už dokončiť, no cyklomost má ešte kus práce pred sebou, nemôže sa zmenou vedenia župy tento projekt prípadne aj zastaviť?

Určite to hrozí, no naša úloha je nedovoliť to.  Neviem, do akej miery je Juraj Droba zorientovaný aj v minulosti župy, často je výhoda mať danú inštitúciu, Bratislavský samosprávny kraj, naštudovaný.   
Teraz hrozí, že sa môže dlhší čas odovzdávať úrad a môžu sa meniť  zamestnanci. Je teda možné, že sa  cyklomost nestihne, lebo peniaze sú viazané do istého dátumu. Preto je oveľa dôležitejšia účasť Dúbravky v župnom zastupiteľstve, aká bola pred štyrmi rokmi, keď župan pokračoval.  
Musíme si teraz postrážiť výsledky našej štvorročnej práce, ktoré prichádzajú dnes. 

Viacerí kandidáti na župana mali vo svojom programe aj dopravu, Juraj Droba tiež, asi by nemal problém si tieto projekty osvojiť. Čo by ste okrem cyklomosta privítali v doprave, aké zmeny?
Nikto by nemal mať problém osvojiť si projekty ako cyklomost alebo materská škola, to je určite pozitívne PR aj pre neho a myslím, že to Dúbravka potrebuje.  
Aké máme plány s dopravou? Určite nebude doprava zadarmo a určite pán Droba nevyrieši zápchy v Bratislavskom samosprávnom kraji.  Môžeme spraviť maximum reálneho, čo sa dá, riešiť obchvat Malacky, R7, zaoberať sa projektmi, ktoré zlepšia situáciu v doprave, ale ak by sme ľuďom povedali, že nebudú zápchy, tak by sme ich klamali, zápchy budú a budú stále väčšie.  
Chceme však, aby tie zápchy nenarastali, lebo v Bratislave bude bývať stále viac ľudí a bude sa tu ťažko parkovať. Našou úlohou je čo najviac minimalizovať alebo optimalizovať  túto situáciu.

Dúbravčania napríklad navrhovali zlepšiť dopravu vlakmi, napríklad prepojenie stanice Lamač a MHD.
Je to riešenie, no je to riešenie v rámci kraja. 
Dnes vlaková doprava neslúži na prepravu v rámci mesta, je to skôr o obyvateľoch z Pezinka, Senca, Bernolákova a podobne, ktorí prichádzajú do Bratislavy. 
Následne je to o  nastavení dopravnej obslužnosti, keď prídu ľudia na hlavnú stanicu, často je tam chaos, doprava  nie je príjemná a pohodlná. 
Podľa môjho názoru by župa  mala omnoho intenzívnejšie a efektívnejšie spolupracovať s dopravným podnikom, so železnicami, Regiojetom a vytvoriť taký dopravný plán obslužnosti, ktorý by bol funkčný prioritne ráno a poobede, keď ľudia prichádzajú a odchádzajú do práce. Myslím, že na to by sa mali župa, mesto či štát sústrediť. 
Neexistuje dnes plán dopravnej obslužnosti?
Isto plán existuje, no nie je previazaný, napríklad doprava autobusov s vlakmi a podobne. Treba sa zamerať na koľajovú dopravu, lebo pri nej nemusíme riešiť zápchy, vlak a električka nestoja v zápche. Dnes ľuďom jediné, čo vieme dať, čo má pre nich hodnotu, je čas. Ľudia v doprave a v zápchach strácajú čas. Doprava trvá dnes dlho, keď dnes autom prejdem z bodu A do bodu B za polovičný čas ako hromadnou dopravou, nepresadnem do verejnej dopravy.
Musíme sa zamerať na to, aby bola verejná doprava efektívnejšia. Želal by som si, aby mali ľudia čo najpohodlnejšie cestovanie, no musíme žiť v realite, sľubovať vzdušné zámky nebudem. 
Je tu šanca, že by mohla mať Dúbravka priame spojenie na Kramáre, nakoľko dopravný podnik kúpil nové elektrobusy, čím by sa splnili aj environmentálne podmienky.

Vo voľbách ste získali 4865 hlasov od Dúbravčanov. Je to asi záväzok, mohli by ste povedať váš cieľ či sen, čo by ste chceli v župe pre Dúbravku vybojovať?
Nemám veľké sny, ale sny prirodzené. Mám sen o funkčnom meste, funkčnej župe, kde ľudia majú čas ísť von so svojimi deťmi, kde ľudia nemusia mať dve práce, nie sú v strese, pod tlakom, čo sa potom prejavuje aj na medziľudských vzťahoch. Aby mladí mohli využívať nájomné byty, chcem aby sa každé dieťa dostalo do materskej školy, aby sme mali normálne chodníky a cesty, nechcem nič špeciálne, ale normálny slušný život. Dajme ľuďom čas žiť, to by som si veľmi želal.
Text a foto: Lucia Marcinátová
Štekláč: Mnohí lekári pôsobili aj v politickom živote
Juraj Štekláč, miestny poslanec, lekár. Vo svojej odbornosti sa venuje internej medicíne a endokrinológii. Narodil sa v roku 1970, absolvoval Základnú školu na Batkovej ulici v Dúbravke, chodil tam aj do hudobnej školy. Hrával basketbal za Inter Bratislava, venoval sa aj iným športom, hlavne vodným a lyžovaniu. V roku 1985 absolvoval triedu so zameraním na matematiku na Gymnáziu A. Markuša (terajšie Gymnázium Grösslingova). V roku 1988 začal študovať na lekárskej fakulte. V novembrovej revolúcii v roku 1989 sa zúčastnil na prodemokratickom hnutí. V roku 1995 nastúpil na Interné oddelenie Nemocnice s poliklinikou Milosrdní bratia v Bratislave, kde sa venoval tiež práci  na jednotke intenzívnej starostlivosti a práci na oddelení paliatívnej onkológie. V súčasnosti je endokrinológom v Univerzitnej nemocnici na Kramároch.
„Nakoľko mi nie sú ľahostajné veci 
v mojom okolí, rozhodol som sa vstúpiť do verejného života. V roku 2014 som sa stal poslancom miestneho zastupiteľstva v bratislavskej Dúbravke,“ približuje Juraj Štekláč. 

Prečo ste kandidovali do zastupiteľstva Bratislavského samosprávneho kraja?
Mám snahu niečo zmeniť.	

Môže zmeny urobiť aj župný poslanec?
Niekde treba začať.  Bolo by najlepšie vytvoriť skupinu poslancov, ktorá by mala záujem o praktické riešenia, aby sa podarilo presadiť to, čo sme navrhli, aby to nebolo stále len o tom, že sa kritizuje, ale že sa aj niečo spraví pre ľudí.

Vo voľbách ste získali 3553 hlasov od Dúbravčanov. Bolo to prekvapenie? 
Nekalkuloval som, koľko hlasov by som mal získať. Je to záväzok a zároveň zistenie, že myšlienky, ktoré človek má, a usiluje sa ich odovzdať druhým, majú zmysel.

Môžete priblížiť tie myšlienky? Máte nejakú métu, cieľ, problém, s ktorým by ste chceli ako župný poslanec pohnúť?
Najradšej by som bol, keby sa skvalitnila zdravotná starostlivosť, kraj tu má pomerne veľké kompetencie. Jedným z cieľov je zriadenie call centra.

Hovorili ste o call centre na objednávanie pacientov za účelom zlepšenia služieb počas kampane, môžete to priblížiť, ako by to mohlo fungovať?
Dnes poväčšine v špecializovaných ambulanciách funguje takzvaný lístkový systém, pomocou ktorého sa určuje poradie ľudí. Stalo sa však už pomaly trendom, že si ich ľudia chodia vyzdvihovať veľmi skoro ráno, napríklad aj o piatej ráno. A toto chceme odbúrať.

Ako?
Lístok by sa vyzdvihoval virtuálne pomocou call centra. 
Telefonovali by ľudia alebo by to fungovalo cez web?
Mohla by to byť kombinácia oboch. Aj dnes fungujú rôzne systémy, ktoré ambulancie využívajú, no sú zväčša pre mladších, ľudia v seniorskom veku však uprednostňujú pred internetovou skôr hlasovú komunikáciu. 

Má župa právomoc niečo také zriadiť?
Podľa mňa je to otázka rozhodnutia, čiže neexistujú nejaké predpisy, ktoré by tomu bránili. Problém je, že by to mohli niektoré ambulancie alebo lekári odmietnuť. No myslím, že keď sa ukáže vôľa na kraji, financovanie by nebolo nejako vysoké, ambulancie by to využívali.  Mohli by sa vytvoriť prvé dva pilotné projekty, kde by sa skúsil implementovať tento systém. Prvý by mohol byť v Nemocnici Malacky, ktorá patrí kraju, len je prevádzkovaná prevádzkovateľom a druhý v Poliklinike Karlova Ves.

Hovoríte o zdravotnej starostlivosti, čo má župa vo svojej kompetencii, čo sa týka zdravot-
níctva? Na čo by ste sa mohol ako župný poslanec zamerať?
Župa má viaceré mechanizmy, čo sa týka zdravotníctva. Pri bežných ambulanciách má povoľovaciu činnosť. Každá ambulancia je vlastne certifikovaná činnosť, kde sa musia splniť určité náležitosti, aby mohla fungovať a je jej pridelená licencia. Takúto licenciu prideľuje práve župa. Pri väčších zariadeniach, ako sú nemocnice, má tieto právomoci ministerstvo zdravotníctva. 

V Dúbravke máme dve zdravotnícke zariadenia pri OC Saratov a M. Sch. Trnavského, aké má pri nich župa kompetencie?
Župa jednak vydáva povoľovanie ich fungovania a jednak má kontrolnú činnosť. Keď príde k problému, musí župa dozorovať tieto zdravotnícke zariadenia, či neprichádza k nejakým problémom alebo pochybeniam.

V súvislosti so samotnými objektmi a budovami obyvatelia upozorňujú napríklad na prítomné bariéry.  Má na to župa dosah?
Niektoré budovy, konkrétne aj tieto dve budovy v Dúbravke, sú súkromné, mal by sa tak teoreticky o ne starať súkromník. Finančné toky zdravotníctva sú nastavené tak, že neumožňujú kontinuálne zvyšovanie komfortu pre pacientov a župa môže mať dvojaký postoj. Môže dozorovať tie ambulancie a miesta, kde prichádza k výkonu zdravotnej starostlivosti, a keď nebudú spĺňať kritéria, môže ich zavrieť. To, samozrejme, nie je riešenie. Riešením môže byť prinútiť majiteľa k tomu, aby stredisko obnovoval alebo nájde inú formu na riešenie týchto problémov s objektom. Možnosťou sú dotačné schémy, ktoré má župa. Jedna z týchto  schém by mohla byť pre zdravotníctvo a mohla by sa spolupodieľať na obnove týchto stredísk v rámci dotácií.

Dúbravské noviny robili prieskum medzi seniormi. Medzi odpoveďami sa opakovali pripomienky na nedostatok odborných lekárov ambulancií v Dúbravke. Dá sa tomuto problému pomôcť, má na to dosah župa?
Dosah je problematický. Župa môže byť nápomocná a prideliť licenciu, môže tak určovať istým spôsobom sieť týchto zariadení, no musí tu byť vôľa zo strany lekárov, že chce niekto na danom mieste vykonávať špecializovanú činnosť.  
To, že župa povolí niekomu fungovanie a niekto tu chce pracovať, ešte neznamená, že s ním bude poisťovňa ochotná uzavrieť zmluvu, ale je to tiež otázka rokovania. Ak má župa predstavu, že niekde by tá ortopedická ambulancia mohla byť, môže istým spôsobom vplývať na zdravotnú poisťovňu, aby tú zmluvu uzavrela. 

Čiže kompetencia župy nie je úplne priama?
Nie je úplne priama v tom, že nemôže nariadiť poisťovni, aby uzavrela s danou ambulanciou zmluvu. Dúbravka je pomerne veľká mestská časť a ideálne by bolo, keby sama Dúbravka mala ortopedickú ambulanciu, určite sa vyvinie  úsilie, aby tu fungovala (ortopedická ambulancia v ZS Saratov od 1. 7. 2017 neordinuje - pozn. red).

Zdravotnej tematike ste sa venovali aj počas svojej predvolebnej kampane. Pre vaše blogy vás označovali aj za vtipného doktora.  Môže byť lekár politikom a politik lekárom? Nebude vás práca poslanca blokovať alebo časovo zasahovať do práce lekára?
Verejné pôsobenie je len ďalší rozmer, ktorý keď človek chce, tak ho nejakým spôsobom realizuje a môže vzniknúť pri akomkoľvek povolaní. Myslím, že lekári majú vo svojom vnútri spoločenskú zodpovednosť, nie je to otázka len súčasnosti, ale aj v histórii. Mnohí lekári pôsobili aj v politickom živote. 
Cieľom je priniesť ľuďom niečo dobré. Hoci dnešné zdravotníctvo nie je vôbec ideálne, myslím, že lekári majú vzťah k pacientom a poskytujú starostlivosť v rámci svojich možností, čiže s najlepším vedomím a svedomím. Mojím cieľom vo verejnom živote je priniesť niečo lepšie, lepšiu kvalitu. 
Text a foto: Lucia Marcinátová
Zaťovič:  Vážim si každý jeden hlas, budeme pokračovať
Martin Zaťovič, starosta Dúbravky. Má 46 rokov, je ženatý a otec dvoch detí. Od narodenia je jeho život veľmi úzko spojený s Dúbravkou. Najprv tu navštevoval jasle, neskôr škôlku na Damborského ulici. Študentské časy strávil na Základnej škole Beňovského a Gymnáziu Bilíkova. Iba vysokú školu navštevoval mimo Dúbravky, v jej tesnej blízkosti na Prírodovedeckej fakulte UK v Mlynskej doline. Už v piatom ročníku na VŠ začal učiť na Gymnáziu Bilíkova predmety matematika a geografia a túto prácu vykonával až do nástupu do verejnej funkcie starostu. Od roku 2008 bol aj zástupcom riaditeľa gymnázia.
Prečo ste kandidovali do zastupiteľstva Bratislavského samosprávneho kraja?
Poslancom kraja som bol aj v poslednom volebnom období, chceme pokračovať a dokončiť to, čo sme začali.  Ide napríklad o materskú školu Bullova alebo cyklomost medzi Dúbravkou a Lamačom. 

Vo voľbách ste získali 7323 hlasov od Dúbravčanov. Je to podpora, no aj záväzok zároveň. 
V prvom rade chcem poďakovať všetkým Dúbravčanom, vážim si každý jeden hlas. Je to aj hodnotenie našej práce, ktorú robíme ako poslanci a starosta v Dúbravke. 

Máte métu, cieľ s akým projektom, problémom v Dúbravke by ste chceli ako župný poslanec pohnúť?
Cieľov je viac, no medzi naše priority patrí otvorenie a dokončenie materskej školy na Bullovej v budove Pedagogickej a sociálnej akadémie. Fungovať by mala od 1. septembra 2018. Cieľom tiež je,  aby sa nám podarilo zrealizovať cyklomost medzi Dúbravkou a Lamačom. 
  
Ľudia často nevedia, čo taký župný poslanec robí. Objavujú sa kritici, upozorňujú, že sedíte na viacerých stoličkách. Ste starostom Dúbravky, boli ste v uplynulom období aj podžupanom. Prečo je dôležité, aby bola Dúbravka aktívna v župnom zastupiteľstve?
Je dôležité vedieť, keď sa niečo župné deje v Dúbravke a okolí, aby sme vedeli na to reagovať, byť aktívni v komisiách. Je dobré byť informovaní, napríklad o dotáciách, ktoré župa poskytuje, aby sme tieto možnosti vedeli posunúť do Dúbravky.

Bratislavský samosprávny kraj bude mať aj nového predsedu.  
V Dúbravke sme mali možnosť vidieť Juraja Drobu v rámci predvolebnej kampane. Hovorili ste, alebo máte naplánované rokovanie s novým županom Jurajom Drobom?
S Jurajom Drobom som sa zoznámil na Dúbravských hodoch, kde som 
s ním debatoval, o jeho plánoch a víziách župana.  Mali sme už tiež pracovné neformálne stretnutie skupiny poslancov s novým županom.  Všetci poslanci, nielen my dúbravskí, chcú za volebné obdobie niečo dosiahnuť, urobiť pre tú svoju mestskú časť, obec, ale aj pre región ako celok. Často sú problémy širšie, keď chcete napríklad vylepšiť dopravu v Dúbravke, musíte ju vylepšiť aj ďalej na Záhorí a podobne. 

V súvislosti so župou sa v Dúb-
ravke už dlhšie hovorí o modernizácii areálu Strednej priemy-
selnej školy elektrotechnickej Karola Adlera, prečo k zmene zatiaľ neprišlo a aký je plán a možnosti obnovy tohto areálu?
Prvýkrát mala byť modernizácia financovaná cez župu, neskôr cez fondy, posledne prišiel súkromný investor, ktorý to chcel zrealizovať, ale na tom sa nepodarilo dohodnúť. Dúfam, že v najbližšom volebnom období sa to podarí vyriešiť a vznikne športový areál prístupný pre školy aj verejnosť.

Aké má župa objekty v Dúbravke?
Župa toho síce nemá  v Dúbravke veľa, je to stredná pedagogická akadémia na Bullovej, priemyselná škola na Adlerke a Združená stredná potravinárska na Harmincovej. Jedno však s druhým súvisí, napríklad poliklinika v Karlovej Vsi je aj pre Dúbravčanov.

Hovorili ste o cyklomoste, nehrozí, že by sa zmenou vedenia na župe tento projekt úplne stopol?
Všetci kandidáti na župana hovorili o riešení dopravy, preto verím, že nový župan projekt cyklomosta podporí.  Projekt je v stave územného konania, financie na to boli na župe vyčlenené, tak verím, že župan a poslanci dajú projektu zelenú. 
Lucia Marcinátová
Mesto stále nepozná termín rekonštrukcie električkovej trate
Hoci termín a spustenie modernizácie Dúbravsko-Karloveskej radiály avizoval primátor Bratislavy Ivo Nesrovnal už na jar tohto roku, obnova sa ešte ani nezačala a nie je ani jasné, kedy sa začne.  Práce na trati sa dotknú tisícov cestujúcich z Karlovej Vsi, Dúbravky i zo  Záhoria.
Obnovu električkovej trate plánuje mesto v úseku od tunela pod Hradom až po križovatku ulíc Mikuláša Schneidera Trnavského s Bagarovou ulicou. Predpokladaný čas výstavby je okolo pätnástich mesiacov a pracovať sa má na etapy.
„V súčasnosti prebieha proces verejného obstarávania na projekt modernizácie električkovej trate v Karlovej Vsi,“ hovorí Veronika Šafáriková
z oddelenia komunikácie magistrátu. „Hlavné mesto robí všetko preto, aby súťaž prebehla čím skôr, ale termín ukončenia stavby nie je motivovaný „predvolebným strihaním pások“, ale závisí od úspešného ukončenia verejného obstarávania a potrebnej doby na kvalitné zrealizovanie stavby.“
Magistrát tvrdí,  že postupuje v súlade so zákonom.  Projekt financuje Európska únia (85 percentami, päť percent dá mesto a 10 poskytne štát) a podľa Šafárovej podlieha dvojitej kontrole. 
„Sme povinní plniť aj usmernenia a kritéria Operačného programu Integrovaná infraštruktúra, keďže stavba bude financovaná z EÚ zdrojov, čiže celý proces prípravy stavby, verejného obstarávania ako aj realizácie stavby podlieha dvojitej kontrole – kontrole hlavného mesta a Riadiaceho orgánu Operačného programu Integrovaná Infraštruktúra, ktorým je Ministerstvo dopravy a výstavby SR,“ dodáva Šafáriková.

Veľká investícia
Modernizácia Dúbravsko-Karloveskej radiály patrí podľa hlavného mesta popri dostavbe električkovej trate do Petržalky k dvom strategickým dopravným projektom. Predbežnú investíciu na modernizáciu odhaduje mesto na 67 miliónov eur.
Modernizovať sa má 6 767 metrov trate, 26 nástupíšť vrátane 17 priecestí a 19 priechodov pre chodcov.  
Obnova sa bude týkať aj celej elektrickej infraštruktúry a počíta sa s výmenou 363 stožiarov trakčného vedenia. Pribudnúť by mala aj zelená plocha s kríkmi, okrasnými trávami, rozchodníkmi.
„Stavebná úprava komunikácií prebehne aj v miestach, kde sa popri električkovej trati zasahuje do konštrukčných vrstiev ciest a chodníkov, prípadne sa šírkovo upraví profil komunikácie,“ hovorí Šafáriková. „Výrazná úprava bude v križovatke Karloveská-Molecova, kde dôjde 
k úplnej prestavbe križovatky. 
Cyklistickú infraštruktúru v tomto projekte tvoria cyklopriechody primknuté k priechodom pre peších.“

Dopravný kolaps
Mestská časť  víta modernizáciu električkovej trate, verí však, že hlavné mesto nebude opakovať chyby a postupy, ktoré vznikli počas modernizácie električkovej trate 
v Dúbravke, keď práce tlačili termíny. Električková trať sa totiž modernizovala narýchlo, tesne pred komunálnymi voľbami v roku 2014.
Starosta Dúbravky Martin Zaťovič tiež hlavné mesto upozornil na nutné riešenie Harmincovej ulice, aby v prípade dopravných obmedzení počas modernizácie trate neprišlo k dopravnému kolapsu. 
Dúbravka tiež magistrát hlavného mesta žiada, aby vopred informoval obyvateľov o tom, ako bude fungovať náhradná doprava počas výluky električiek.
Chátrajúce podchody
S električkovou traťou a pohybom cestujúcich súvisia aj dva dúbravské podchody. Pri OC Saratov a pri Dome služieb na zastávke Damborského. 
Premena tohto by mala byť súčasťou modernizácie trate, vzniknúť by mala úplne nová integrovaná zastávka.
„V súčasnosti sa na zastávke Damborského nachádzajú obojstranné nástupištia prepojené mimoúrovňovým prechodom cez podchod. Tieto existujúce nástupištia bude nutné zbúrať,“ vysvetľuje Šafáriková. „Existujúce autobusové zastávky sa zrušia, nová električková zastávka bude riešená ako združená čiže integrovaná, cestujúci budú môcť nastúpiť z jednej zastávky aj na autobus, aj na električku.“
Popri tom hovorí hlavné mesto 
o komplexnej rekonštrukcii podchodu. „Na opačných koncoch nástupíšť bude zabezpečený prístup pre cestujúcich pomocou úrovňových prechodov pre peších cez jazdné pruhy cestnej komunikácie. Zastávky budú vybudované v súlade s manuálom električkových štandardov, ktorý bol spracovaný útvarom hlavného architekta Bratislava,“ dodala Šafáriková.
Poškodený a chátrajúci podchod pri Obchodnom dome Saratov avizovalo hlavné mesto obnoviť tento rok. 
S prácami však ešte ani nezačalo. „Generálny investor Bratislavy po viacerých rokovaniach s poslancami mestského zastupiteľstva za Dúb-
ravku a správcom podchodu čiže Oddelenie správy komunikácii magistrátu zadefinovali vzhľadom na 
jestvujúci stav rozsah a spôsob stavebných úprav,“ hovorí Šafáriková. Práce majú byť podľa nej spojené s následnou dodávkou hydraulických osobných výťahov - výťahových plošín pre zabezpečenie bezbariérového prechodu na električkové nástupištia a tiež vstup z podchodu k nákupnému stredisku Saratov. 
Hlavné mesto tvrdí, že v súčasnosti prebieha proces verejného obstarávania, pričom realizácia bude závisieť od jeho úspešného ukončenia.
Text a foto: Lucia Marcinátová
Debata o parkovacom dome otvorila ďalšiu diskusiu
Mestská časť v spolupráci s investorom predstavili projekt parkovacieho domu na Trhovej ulici
Menej je viac, tak  hodnotila projekt parkovacieho domu firma Gar Park, s.r.o, ktorá ho prišla predstaviť Dúbravčanom. Parkovací dom má stáť na Trhovej ulici na súčasnom parkovisku pod reštauráciou Orim.
Predstavenie zámeru pripravila mestská časť v spolupráci s investorom, účasť na debate v oranžovej sále Domu kultúry Dúbravka nebola veľká, no otvorila viaceré otázky.  Ukázalo sa tak, aké je dôležité hovoriť skôr, než sa zámer spustí.

Autá, autá, autá
Vicestarosta Ľuboš Krajčír, ktorý sa v Dúbravke venuje problematike parkovania, na úvod zhrnul súčasný stav a zmeny, ktoré mestská časť za tri roky urobila. „Začali sme maľovať parkovacie miesta, aby sme vedeli nastúpiť na parkovaciu politiku, keď s ňou hlavné mesto príde. Preorganizovali sme parkoviská. Zväčšujeme kapacity parkovanie o zatrávnené parkovacie miesta. Áut však pribúda.“
Riešenie tak preto musí vzísť podľa Krajčíra zo strany hlavného mesta. Vidí ju v kvalitnej hromadnej doprave, dôležitá je aj výstavba záchytných parkovísk a garážových domov.
Mestská časť za dva roky vytvorila dvesto nových miest.

Vonku verejné, vnútro súkromné
Investor, firma Gar Park, s.r.o, ktorá prišla do mestskej časti s projektom jednopodlažného parkovacieho domu, chce využiť na výstavbu existujúcu infraštruktúru. Miesto na Trhovej vybrali ako vhodné s nedostatkom parkovacích možností a s viac než 700 bytmi v okolí.  
František Slezák z firmy Gar Park, s.r.o, predstavil projekt s vonkajším verejným parkovaním na streche a vnútorným súkromným.
Na súčasnom parkovisku pod reštauráciou Orim môže zaparkovať 94 áut, investor počíta so zachovaním verejného parkovania na streche parkovacie domu, vytvoriť tu chce 101 parkovacích miest. Ďalšie by mali pribudnúť vo vnútri objektu.  Má ísť okolo 50  privátnych miest v garážach alebo na vnútorných vyhradených státiach.
Investor počíta s trojmesačnou výstavbou jednopodlažného parkovacieho domu,  ideálne v letnom období od júna do konca augusta, keď je nápor na dopravu trošku menší. 
Počas výstavby navrhuje dočasné zjednosmernenie Trhovej ulice a vytvorenie pozdĺžneho parkovania, keďže na parkovisku pod Orimom bude prebiehať výstavba.
Autá by mohli podľa investora parkovať dočasne aj na nevyužívanej ploche pri detskom ihrisku oproti parkovisku, ktorú po výstavbe prisľubil obnoviť.
Slezák spomenul aj zanedbaný tunajší vnútroblok.  „Je to priestor, kde by sa dal urobiť pekný projekt, ponúkame spoluprácu.“
Firma  hovorila aj o referenciách, takzvané parkovacie projekty má rozbehnuté aj na iných miestach v Bratislave – v Karlovej Vsi či Petržalke.

Ďalšie problémy, ďalšie stretnutie
Nemôže sa stavať aj ďalšie podlažie pod zemou? Ako budeme parkovať počas výstavby? Koľko bude stáť miesto v parkovacom dome?  
Otázky, podnety, návrhy. Diskusia o parkovacom dome pokračovala debatou s obyvateľmi.  Investor vysvetlil, prečo neprišiel s projektom, ktorý ponúka ďalšie podzemné podlažie. „Je to náročnejšia stavba, veľké garáže majú opodstatnenie inde.“
Obyvatelia sa pýtali aj na riešenie parkovania v iných lokalitách, napríklad pozdĺž Saratovskej ulice.
Vedúci oddelenia územného rozvoja a životného prostredia Pavel Gašparovič priblížil plány s parkovaním v okolí Saratovskej 2 a 4.   „Pripravujeme projekt organizácie parkovacích miest, chceme využiť odstavné plochy pozdĺž Saratovskej ulice, zachovať tu hlavný peší ťah, dnes je chodník obmedzený parkovaním.“
Mestská časť plánuje túto lokalitu preorganizovať.
„Toto je začiatok debát, musíme to ešte zopakovať aj s väčšou účasťou verejnosti,“ hodnotil poslanec Juraj Káčer.
Debata o parkovacom dome tak otvorila viaceré otázky, nedala jasnú odpoveď a signál pre výstavbu parkovacieho domu, rozprúdila však diskusiu. Ďalšie stretnutie plánuje mestská časť 2. decembra o 10. hodine v dome kultúry.                
Lucia Marcinátová
Zbierka pre zvierací útulok
Po dvoch vydarených zbierkach uplynulých rokov a vyhlásení zbierky hračiek pre deti zo sociálne slabších rodín začína mestská časť Bratislava Dúbravka v spolupráci s Občianskym združením Dúbravčan aj s pomocou pre zvierací útulok.
Podobne ako vlani chce vedenie Dúbravky odniesť pred Vianocami darčeky pre štvornohých chlpáčov, ktorí žijú v blízkom útulku Slobody zvierat na Poliankach.
Zvieratá isto ocenia staré koberce, deky, niečo na zateplenie búd, z jedla najmä granule, cestoviny, ryžu.
Zbierka prebieha do 15. decembra na miestnom úradu na Žatevnej 2. Veci môžu Dúbravčania nosiť na prízemie úradu na vrátnicu alebo do kancelárie Štefana Macejáka.
Bezplatná právna poradňa v decembri 6. a 20. Decembra v budove miestneho úradu na Žatevnej 2, 
Prízemie. Poradňa je otvorená každú prvú stredu v mesiaci od 9.00 do 12.00  a tretiu stredu od 14.00 do 17.00

Poslanecké dni v decembri
Miestny úrad Žatevná 2,  prízemie 17.00 – 18.00
4. december  
Marián Takács, Pavel Vladovič
11. december 
Mário Borza, Marcel Burkert
18. december
  Alexej Dobroľubov, Matej Filípek
Včielky prileteli do Náruče, škôlka učí aj tolerencii
Seniori chodia k deťom do materských škôl pred spaním čítať, deti zas za seniormi so svojím programom. Také bolo aj vystúpenie škôlkarov zo 4. triedy včielok z MŠ Ožvoldíkova.
Pred seniorov v Náruči záchrany na Fedákovej ulici vyšli s pásmom piesní, básní a tancov.  Radosť, dojatie, spojenie generácií.
Starší a mladší sa stretli aj na ďalšom podujatí Materskej školy Ožvoldíkova.  Tentoraz sa spojili so škôlkarmi ich rodičia na spoločnom popoludní.  Materská škola si totiž pripomínala  Deň materských škôl, deti vyrábali vlajočky, s ktorými sa prešli po okolí a zaspievali si aj hymnu materských škôl. Poobede sa  rodičia mohli vrátiť do detských čias, keď si spolu s deťmi v hale kreslili, lepili, stavali zo stavebníc.
O spájaní, tolerancii boli aj iné podujatia a projekty Materskej školy Ožvoldíkova,  predznamenával to už názov téma mesiaca materskej školy– Akí sme iní alebo rovnakí. Medzi deti prišla nevidiaca keramikárka Soňa Zelisková, s ktorou mali deti besedu a predškoláci aj workshop práce s hlinou a výrobu keramiky.
Materská škola privítala tiež vo svojich priestoroch tlmočníčku pre sluchovou postihnutých Kvetku Lepótovú, ktorá pracuje v Špeciálnej materskej škole pre deti so sluchovým postihnutím v Bratislave. Deťom priblížila posunkovú reč i život nepočujúcich detí. 	         
(ms, red)
Čarovné pero premenilo deti na žiakov
Na základnej škole Sokolíkova zložilo sľub žiaka viac než 80 prváčikov. Vítanie prváčikov väčšinou prebieha na začiatku školského roka alebo počas prvých dní.  Základná škola Sokolikova však slávnosť organizovala až nedávno, aby ukázala, čo sa už  prváci naučili a ako sa v škole udomácnili.
Školopovinné deti tried prvého ročníka nastúpili pred pani riaditeľku, učiteľky, svojich rodičov, súrodencov. Plní očakávaní slávnostnej chvíle, ktorá z nich spravila oficiálnych žiakov. Po úvodných vystúpeniach všetkých tried pani riaditeľka každého z prváčikov premenila čarovným perom na žiaka a prváci potom zložili sľub, ktorý sa rozhodli dodržiavať:  
Ja prvák, sľubujem vám, že na hodine pozor dám! Pripravím sa riadne, desiatu zjem každopádne.  Písmenka napíšem perom a nakloním ich správnym smerom.  Pravidlá slušného správania dodržím vždy a rád. Ak chcem byť s triedou kamarát.  Usilovať sa budem zvládnuť to sám,  Tak na svoju prvácku česť prisahám!
Po ceremónií odprevadili rodičia svoje ratolesti do tried, kde sa spolu s deťmi vrátili do školských čias a prežili s prvákmi vyučovaciu hodinu.                                     			    
(zm)
Brigáda spojila deti, rodičov, prácu aj zábavu
Sobota a vyraziť do škôlky? Prečo nie? Materská škola Galbavého zorganizovala pracovnú sobotu a na brigáde spojila zamestnancov, rodičov a deti.
Na programe bolo obrusovanie a natierania plota, morenie detského záhradného náradia, trhanie buriny v celom okolí objektu, hrabanie lístia, zametanie.  
To všetko v sprievode vône variaceho sa kotlíkového gulášu, lákavého mastného chleba s cibuľou či opekaných špekáčikov. O toto pohostenie sa postaral Eagles Pub, ktorý škôlke i finančne prispel na túto milú pracovnú akciu. Pozvánku prijal aj starosta Martin Zaťovič s manželkou Zdenkou. 
Dúbravčan Marek Slovák na vlastné náklady zrekonštruoval deťom všetky skrinky a nábytok v triedach. Toto všetko prebiehalo popri príjemnej hudbe 80-tych rokov a o spestrenie sa postarala pani učiteľka Monika vlastným spevom. Materská škola ďakuje zúčastneným zamestnancom a ich rodinným príslušníkom, rodinám s deťmi, sponzorom a v neposlednom rade priateľom, ktorí sa akýmkoľvek spôsobom podieľali na zveľadení škôlky a strávili krásnu slnečnú sobotu plnú dobrej nálady.
Sezónne brigády na dvore či ihriskách si organizujú všetky z dúbravských materských škôl. 
Od septembra ich v Dúbravke funguje jedenásť a dokopy ich navštevuje viac okolo 1020 detí.
Ďalšia materská škola by mala pribudnúť rekonštrukciou a prestavbou školských priestorov v Pedagogickej a sociálnej akadémii na Bullovej.
Jana Račkayová, lum
Mengeleho dievča: Pasivita nie je riešením
Miestna knižnica zorganizovala debatu pre žiakov dúbravských škôl. V Dome kultúry Dúbravka sa hovorilo s autorkou knihy Mengeleho dievča. Kniha je príbehom ženy, ktorá prežila štyri koncentračné tábory.
Viola Fischerová sa narodila 
v roku 1922 v Lučenci, a tu sa začal jej životný príbeh, ktorý jej vlastnými slovami opísala a zvečnila redaktorka Veronika Homolová Tóthová v knihe Mengeleho dievča. 
Na besede s autorkou koncom októbra sme však nerozprávali iba o pani Viole, ktorá je hlavnou hrdinkou príbehu, ale o všetkých 58-tisícoch slovenských židoch, ktorí boli násilne vyvezení zo Slovenska na likvidáciu. Na pochopenie všetkých tých absurdných zákonov, ktorými sa Slovenský štát riadil a ktoré umožňovali presadzovať nacistickú ideológiu a uplatnenie židovského kódexu, sme si prizvali lektorku Židovského múzea v Bratislave Vieru Kamenickú. Kontext doby z prvej Slovenskej republiky vykreslila s hlboko prežitou osobnou skúsenosťou, podopretou väznením jej vlastných rodičov v koncentračnom tábore.
Cez jej živé svedectvo bolo posolstvo o hrôzach nacistického režimu na území Slovenska odovzdané aj ďalším generáciám. 

Dr. Mengele
Všetci účastníci besedy o Mengeleho dievčati zažili orálnu históriu v praxi a nechýbali ani emócie, vzrušené gestá, modulácia hlasu, ktoré vytvorili špecifickú a silnú atmosféru. Bolestivo, ba priam zúfalo tragicky zapôsobili slová pani Veroniky Homolovej Tóthovej 
o selekcii vraždiacej hyeny v ľudskej koži Dr. Mengeleho, ktorej sa nevyhla ani pani Viola Fischerová – Mengeleho dievča.
Na rozdiel od mnohých iných sa jej však podarilo z jeho pazúrov vyviaznuť živej a relatívne aj zdravej. A napriek jeho „medicínskym pokusom“ sa jej  podarilo stať sa  po vojne  matkou dvoch detí. 

Nadľudia a menejcenní
Nemožno zabudnúť, že Norimberské zákony, známe ako zákony na ochranu krvi, ktoré boli na Slovensku právne zakotvené v ústave, sa nevzťahovali len na Židov, ale tiež Rómov, duševne chorých a telesne postihnutých. Treba tiež podotknúť, že slovanská rasa bola pre árijcov menejcenná, a teda vhodná len na manuálne, ťažké práce a v nacistickej rasovej teórii sa s nami rátalo naozaj len ako so „služobníctvom“. 
Vďaka besede máme na základe nadobudnutých vedomostí možnosť dať ďalšiemu spolužitiu nás, ľudí, novú kvalitu. Inšpiráciou nám môže byť aj svedectvo pani Violy, ktorej statočnosť, odvaha a láska v časoch, keď ľudský život mal hodnotu 500 ríšskych mariek, premohla strach a dokázala sebe aj ostatným, že pasivita nie je riešením a ani východiskom. 
Knižka Mengeleho dievča vyšla vlani 8. novembra. Za štyri mesiace sa z nej predalo 30-tisíc kusov. Do konca minulého roka, viac ako 15-tisíc. Knižka je k dispozícii na prečítanie v knižnici na Sekurisovej ul. v oddelení náučnej literatúry. 
Katarína Suroviaková, Miestna knižnica Dúbravka
Dúbravček, Dúbravočka a Dúbravské noviny vyhlasujú dúbravskú tvorivú súťaž
Súťaž sa týka všetkých malých, veľkých scenáristov a textárov.

Súťaž má dve témy:
● Dúbravček a Dúbravočka hľadajú stratenú pieseň
● Dúbravček a Dúbravočka s novým dobrodružstvom

A dve kategórie:
Súťaž je určená pre škôlkarov a žiakov prvého stupňa základných škôl, prebieha v dvoch vekových kategóriách a dvoch témach,
●  prvá kategória – škôlkari
●  druhá kategória – prvý stupeň ZŠ

Dva súťažné okruhy – témy
1. Dúbravček a Dúbravočka hľadajú stratenú pieseň
Vytvoriť, napísať text k piesni, ktorú dúbravskí hrdinovia stratili a teraz hľadajú 
Témou piesne je stratená pieseň, stratená hudba :)
Text môže byť veršovaný aj neveršovaný, originálny pre nahranie Dúbravčekom a Dúbravočkou.
Najlepší v každej kategórii získa cenu a stane sa textom či podkladom piesne pre Dúbravčeka a Dúbravočku.
Pieseň je možné doplniť aj kresbami

2. Dúbravček a Dúbravočka s novým dobrodružstvom
Napíš nový dúbravský príbeh, rozprávku, dobrodružstvo. 
Najlepší príbeh v každej kategórii odmeníme cenou a stane sa námetom pre natáčanie Dúbravčeka a Dúbravočky.
Rozsah: do jednej  A4 písaného textu, neveršovaného
Príbeh je možné doplniť aj ilustráciami. 
Škôlka, škola, ktorá bude tvorcom výhernej piesne a príbehu sa aktívne zúčastní natáčania dielu, ktorý vymyslela 

Vyhlásenie súťaže: 
8. november 2017
Uzávierka súťaže:
10. január 2018
Súťažné príspevky je možné zasielať do 10. decembra mailom na:
 moravkovadubravka@gmail.com s označením DD súťaž (Dúbravček a Dúbravočka súťaž) alebo poštou či osobne do redakcie - Dúbravské noviny, Žatevná 4, 841 02 Bratislava
-red-
Občianska inzercia 
●  Ján Pallang - maľby, stierky, nátery. Tel.: 0905 257 454. 
● Nemecký jazyk - úspešne doučím,  pripravím na maturitu, certifikát, štúdium a prácu v zahraničí. Mobil: 0910 943 286.
● Materinský nemecký jazyk vyučujem všetky stupne, mám dlhodobé skúsenosti.  Tel.: 0903/177891.
● Ponúkam vodoinštalatérske práce. Tel.: 0904 572 977.
● Glazúrovanie vaní za prijateľnú cenu so zárukou. Tel.: 0905983602.
● Španielčina - mobil 0910 943 286.
● Vodoinštalácie a údržba. Ján Polák, 0905 627 321.
● Kompletne vám poupratujem. Tel.: 0911 795417.
● Učím a doučím angličtinu. Tel.: 0918 780 160.
● Hľadám pani na upratovanie - v prípade záujmu volajte 0905522385.
● Hľadám šoféra, ktorý ma za úplatu odvezie mojím autom v rámci BA. Tel.: 0902 883 868. 
● Hľadáme upratovačky na upratovanie schodísk v panelákoch. 1-2x v týždni na 3hod. V zime prináleží aj odhŕňanie snehu z chodníkov pri dome. Živ. list alebo možnosť zmluvy na študenta výhodou. 0903794697. 
● Prijmeme predavačku do predajného stánku na Fedákovej ulici. Vhodné aj pre dôchokyňu. 
Telefón: 0905 997 824. 
Mail: info@kugluf.sk    
● Prijmeme do bufetu na Prírodovedeckej fakulte UK v Mlynskej doline predavačku. Prac. doba: Po-Pia, 8,00-16,00. Mzda dohodou. TPP alebo brigáda. 0905745587
●  Prijmeme na prichádzajúce zimné obdobie pracovníkov na výkon zimnej údržby. Ide o ručné odhŕňanie snehu z chodníkov. Vod. preukaz a živ.list sú výhodou. Ponúkame pohotovostnú odmenu + odpracované hodiny.
Tel.:  0903 438 834
● Predám málo používaný kufríkový šijací stroj zn. Veritas Rubina za 40 €, el.perličkovú masáž do vane zn. Vitek - 15 € a el. holiaci strojček Philips - 5 €. Info  na tel. 0903-159781.
● Hľadáme spoľahlivú pani na pravidelné upratovanie bytu v Karlovej Vsi raz týždenne na 4-6 hodín a na občasné väčšie upratovanie (okná atd.). Práca cez niektorý pracovný deň podľa dohody, najlepšie doobeda. Ideálne pre ženu na MD, ktorá by si chcela privyrobiť. Kontakt: idulas1@gmail.com  alebo 0915-571-732.
● Servis, opravy a predaj PC v Dúbravke, aj u Vás doma. Vladimir Hutta Tel: 0915 720 730, mail: atuh@centrum.sk

Po vlaňajšej premiére seniori opäť kvízovali
Po vlaňajšej premiére seniori aj tento rok kvízovali.  Trojčlenné družstvá súťažili v kvíze s názvom Moja Dúbravka.
Výzvy kvízovať o Dúbravke sa nezľakli seniori z Denného centra 1, Denného centra 4 a členovia Miestneho odboru Matice slovenskej. Súťažiacich čakali otázky      v siedmich tematických okruhoch, pričom úlohou bolo vybrať jednu z troch odpovedi.
Na správnosť a priebeh súťaže dozerala porota v zložení František Švába (predseda Miestneho odboru Matice slovenskej), Jozef Klačka (historik a archivár) a Ľubo Navrátil (správca Dúbravského múzea). 
Po urputnom boji s najvyšším možným ziskom 11 bodov zvíťazili seniori a seniorky z Denného centra 4 (Zorka Pjatriková, Paľo Dolnák a Ruženka Dudíková), len o jeden bod za nimi ostali súťažiaci z Denného centra 1(Marta Pavlakovičová, Eva Lauková a Peter Mikletič) a matičiari (Terka Vizínová a Anka Garajová).
Vedomostný kvíz zhodnotil predseda poroty Jozef Klačka, vyzdvihol vyrovnané vedomosti aj dobrú prípravu súťažiacich.
Oživením bol program, tanec detí z Materskej školy Švantnerova z MŠ Švantnerová pod vedením riaditeľky G. Strýčkovej a učiteľky A. Fialovej. 
Podujatie tak okrem vedomostí a lokálpatriotizu posilnilo aj prepojenie generácií.     
Ks
Fúzy ako symbol, dôležitá je však prevencia
Movember. Žiaden preklep mesiaca november, ale hnutie Movember zodpovedné za vypestovanie miliónov fúzov po celom svete.  Chlapi si nechali narásť fúziky, aby sa začalo hovoriť o mužskom zdraví. S myšlienkou takzvaného „Movembra“ prišla v roku 2003 partia mladých chalanov v austrálskom Melbourne. Najskôr chceli len vrátiť fúzy späť do života. Teraz je akcia spojená s mužským zdravým, prostatou a prevenciou. Aj Dúbravka sa pridala k celosvetovému hnutiu Movember a na konci októbra zorganizovala mestská časť v dome kultúry besedu s urológom MUDr. Jozefom Dúbravickým.
Dnešná rýchla doba nás často donúti odsúvať zdravotnú prevenciu. K lekárovi zavítame zväčša až vtedy, keď už nás niečo trápi a nedokážeme to sami, prípadne voľno predajnými liekmi vyliečiť. Nie nadarmo nás posledné roky zdravotné poisťovne vyzývajú k tomu, aby sme si dali skontrolovať krvný obraz, aby ženy neodkladali návštevu gynekológa a rovnako aj muži urológa. 
Po dosiahnutí štyridsiateho roku života by mal každý muž absolvovať prehliadku raz za tri roky, po päťdesiatke sa odporúča chodiť na kontroly raz ročne.
Rakovina prostaty je u mužov jedno      z najčastejších zhubných nádorových ochorení. V počiatočných štádiách nemusí spôsobovať žiadne problémy. Často sa preto stáva, že pacienti prídu k lekárovi a je im diagnostikované vyššie štádium, veľakrát už aj s metastázami v okolitých oblastiach, najmä v kostiach chrbta. 
Napriek hrozivej diagnóze je rakovina prostaty dobre liečiteľná. Dôležitá je však prevencia, veď čím skôr sa ochorenie zachytí, tým väčšiu šancu na uzdravenie máte. 
Zuzana Morávková, lum
Eva Kristínová:  Namiesto potlesku
Budúci rok oslávi deväťdesiatku, nohy, ako vraví, už neslúžia, no hlava výborne. O divadle rozpráva s láskou a vášňou, opakuje texty, pred očami sa vám vynárajú obrazy.  Oči ju prezradia. V izbe Domova pri kríži sedí pred nami Stodolova Eva z Bačovej ženy,  Shakespearova Lady Mackbeth, či  filmová Bičianka z doliny. Herečka EVA KRISTÍNOVÁ, niekdajšia členka Činohry Slovenského národného divadla, predstaviteľka mnohých výrazných ženských postáv.  Cestu do Domova pri kríži si našla pred rokom a pol, počas nášho rozhovoru prezrádza, že cesta k herectvu bola náhodná. Mala plány cestovať, po zatvorení hraníc v roku 1948 sa však jej sny rozplynuli, a to ju priviedlo na skúšky...
Ako dlho žijete v Dúbravke?
V Dúbravke, teda v Domove pri kríži, žijem jeden a pol roka. 

Ste spokojná?
Veľmi, som šťastná, že som sa dostala práve sem.  A myslím, že bol najvyšší čas...

Seniori v domove sú stále aktívni, máte tu vraj akési krúžky, ktoré sú vám blízke – prednes, herectvo...
Máme tu literárny krúžok, tam chodievam, okrem toho tu máme spevácky krúžok,  je tu o nás naozaj veľmi dobre postarané aj po tejto stránke. Občas robievam  pre obyvateľov domova také vystúpenia z toho, čo sa naučíme. 

Spoznali ste trošku aj Dúbravku?
Chodenie mi už príliš nejde. Robievam si taký veľký okruh z domova 
k obchodu na Homolovej, spojím to aj s prechádzkou a trvá mi to hodinu, ale ďalej po Dúbravke, na to však už nemám síl...

Ako ste sa dostali k herectvu? 
Prišla som na skúšky a oni ma vzali (smiech).

Koľko ste mali rokov?
Bolo to po maturite, mala som 20.

Herectvo asi musí mať človek v sebe. Ako to bolo u vás?
Nikdy som nepomyslela na to, že by som mohla byť herečka, mala som úplne iné plány. Môj maturitný ročník bol však rokom 1948, čiže sa zatvorili hranice. Mala som dohodnuté miesto u jednej francúzskej dámy, ktorá brávala na rok slovenské dievča – maturantku, od nej sa potom chodilo na rok do Británie, kde dievča robievalo „operku“. Plánovala som potom ísť do Ameriky navštíviť otcovu rodinu, lebo tam žila polovica jeho bratov a sestier.  No hranice sa uzavreli a moje sny sa rozplynuli. Išla som sa preto poradiť s našou učiteľkou, že čo by som teda mohla robiť, študovať,  hovorila som jej, že premýšľam nad medicínou alebo históriou, jazykmi a ona na to, čo takto divadlo...  „Na tom som nemyslela,“ povedala som jej.  „Popremýšľaj,“ poradila mi.

Čo bolo ďalej?
Prišla som domov, povedala som to rodičom a spustil sa veľký krik a mne sa to strašne zapáčilo (smiech). Rodičom potom povedali, že sa nemusia báť, veď tam treba protekciu,  no oni ma prijali...

Na skúškach ste boli v Bratislave?
Áno, keď sme mali osem rokov, tak sme sa sem presťahovali z Trenčína, jeden  čas sme síce žili aj na lubinských kopaniciach, lebo mojej mame chceli  zobrať jej štyri deti, ktoré ešte nemali 15 rokov, na prevýchovu do Nemecka, lebo môj otec bol zatvorený ako politický väzeň.

Prečo bol zatvorený?
Bol veliteľom 15. divízie v Trenčíne a pod ňu spadali vojenské sklady a on za ne zodpovedal. V roku 1939  vznikla prvá Slovenská republika, Nemci pristavili vagóny a začali nakladať vojenské sklady v Dubnici. Pravú stranu Váhu od prameňa chceli mať pripojenú k „Reichu“, toto však bolo na ľavej strane. Napriek tomu však odzbrojili stráž. Veliteľ toho nemeckého transportu bol plukovník, otec bol major. Nemecký veliteľ mu povedal, že všetko, čo patrilo Československu, teraz patrí „Ríši“. Otec však oponoval a hovoril:  “Nie, majetok sa rozdelí medzi protektorát a Slovenskú republiku, nedostal som žiaden príkaz, musíte to vrátiť.”  Oni to vrátili, počúvli, no otcovi to potom spočítali.

Ako dlho bol vo väzení?
Bol zatvorený v Leopoldove od roku 1940 do konca vojny. Nemci si  potom začali robiť nárok na mojich súrodencov, lebo len ja som mala viac ako 15, bola som najstaršia. Mama nevedela, čo budeme robiť, kam máme ísť, v otcovej rodnej dedine by nás pritúlili, no tam by nás hľadali.  Prvýkrát pred nami plakala... Prišla v tom čase k nám jedna naša známa z lubinských kopaníc pri Starej Turej,  prečítala si ten list z Reichu a povedala: „Idete k nám, zbaľte si len najnutnejšie a vyrážame.“

Kedy ste sa vrátili naspäť?
Po povstaní.

Boli ste vraj aj aktívna v Slovenskom národnom povstaní, ako to bolo?
Bolo to prirodzené,  na lubinských kopaniciach som robila spojku.

Čo to presne znamenalo?
Na Starej Turej bola aj zbrojovka,  pracovali tam dvaja páni Polakovci
a oni nám opravovali súčiastky zbraní, dávali rozbušky, prenášala som to a tiež som nosila lieky, potraviny menej.  Robila som spojku medzi jednotlivými skupinami, ľuďmi a skupinou a podobne. Telefóny neexistovali, tak som to musela všetko prejsť pešo, bola som zvyknutá veľmi rýchlo a veľa chodiť.

Mali ste vtedy 16, ako ste to celé vnímali, veď šlo o život?
Boli tam ešte traja mladí, mladý človek si natoľko všetko neuvedomuje, nevníma nebezpečenstvo, berie to ako samozrejmosť. 

Ako to prežívala vaša mama?
Brala to ako povinnosť, no samozrejme, že sa bála. 

Hovoríte o súrodencoch, žijú  na Slovensku?
Mám už len troch, áno, stretávame sa, hoci menej, no sme v spojení.

Máte aj syna, žije vraj vo Viedni.
Chodieva za mnou s rodinou, no kým nebol na dôchodku chodievali častejšie ako teraz, majú menej času  (smiech). Mám už veľké vnúčatá, pravnúčatá ešte nie. 

Žijete ešte poéziou, textami?
Stále si ich opakujem, musím, robievam tu pre našich seniorov tie čítania. Napríklad teraz mám Štúrovcov v našej kaplnke.

Vydali ste myslím k svojím narodeninám, k 80-tke, svoju vlastnú knižku.
Vymyslela to moja švagriná ako moje prekvapenie.  Dohodla sa s pánom Jánom Čomajom, že to napíše, robievali sme v miestnom odbore Matice slovenskej také stretnutia a pozvali sme aj Jána Čomaja. Ten však nevedel, že knižka by mala byť prekvapením, tak mi povedal, však sa uvidíme... A tak som sa to dozvedela. Čo bolo veľmi dobre, lebo som bola vtedy viac v nemocnici ako doma, no veľa som z toho napísala. Ján Čomaj to potom upravil, doplnil a povedal, na čo je potrebné sa sústrediť, čiže bez neho by som to nespravila.  Švagriná mi urobila takéto prekvapenia, a samej seba si ho spravila, lebo musela na vydanie knižky zháňať aj peniaze. 

Stodolova Bačova žena, Shakespearova Lady Mackbeth, Bičianka z doliny, ktorá postava bola pre vás srdcová?
Všetko bolo srdcové, herectvo potrebuje celého človeka, a my sme vtedy hrali pekné hry. Keď sme hrali posledné predstavenie, s divadelnými postavami sa nám ťažko lúčilo.  S postavou sa naviaže taký úzky kontakt.

Ako sa spolupracovalo s takými menami ako Jozef Króner, Ivan Mistrík či Ladislav Chudík?
Boli sme veľmi dobrý herecký súbor. Vytvárali sme spoločné dielo.  Mne veľmi drahá úloha bola Stodolova Bačova žena, to bola tak krásna práca.  Režisér Zachar bol veľkým režisérom komédií, režíroval ich nielen v Československu, ale aj v zahraničí. Desať rokov žiadal vedenie divadla, aby mu dovolili režírovať Stodolovu Bačovu ženu, oni mu však hovorili: “Nie, ty si výborný režisér komédií, ty to nebudeš vedieť urobiť.” Vždy mu povedali aj dôvod prečo nie.  On sa nesťažoval, ale namiesto toho desať rokov pracoval. Po desiatich rokoch mu divadlo povedalo dobre, on prišiel na prvú skúšku a povedal nám: „Nejdeme hrať dedinskú hru, ideme hrať antickú tragédiu, lebo všetci zúčastnení v tejto hre sa ničím zlým neprevinili, ale osud ich prevalcoval.“ Hovoril, že nielenže to je duchovne antická dráma, ale je to kráľovská hra, napriek tomu, že ju budeme hrať v dedinských šatoch.  Boli to nádherné skúšky. Hovorieval nám, musíte tú hru dostať do seba a aj sme ju dostali a mali sme nádherný zážitok.

A asi aj diváci.
Výnimočné to bolo napríklad, keď sme hrali v Čechách pre našich vojakov na Šumave na hraniciach, boli tam tri roky a nemohli ísť domov. Hrali sme to pre nich  v takých rozpadnutých búdach. Keď sa končí hra Bačova žena Eva sa zabije, lebo mala dvoch mužov. Prvý bol bača Ondrej, ktorý šiel do Ameriky a pracoval v baniach, a potom za ním šiel aj jeho valach Mišo, no tam sa stalo veľké nešťastie, ktoré Mišo prežil a o bačovi nebolo počuť, bolo vyhlásený za mŕtveho. Nezomrel však, ale stratil v Amerike pamäť. Mišo sa vrátil domov, stal  sa bačom, oženil sa s niekdajšou bačovou ženou Evou. Ona mala syna s prvým mužom – bačom, a od druhého sa jej tiež narodil syn. No bačovi sa pri ďalšej udalosti pamäť vrátila, dostal odškodné a vrátil sa domov v roku 1928 ako bohatý človek, kúpil veľký majetok a prišiel k bačovej žene v panskom.  Eva to však neustála, zabila sa, odstúpila tak z cesty, aby si každý z mužov mohol zobrať to svoje dieťa.  Bača, hral ho Gustáv Valach, hovoril: “Hej hora, hora, ale si ma privítala ...” a Bačova žena umiera a hovorí:  “Začína kukučka kukať, milujte vy, moje deti... “ A to je koniec hry. Po skončení sedelo vojenské obecenstvo v mŕtvolnom tichu, žiaden potlesk, nič. Len niekto začal odrazu  ku-kuk, ku-kuk, pridali sa ďalší a ďalší, stali sa tou horou. A to bol taký silný zážitok, na ktorý sa nedá zabudnúť...
Lucia Marcinátová
Stará Dúbravka očami mladého Gustáva Husáka ˗
vyšiel nový úplný životopis bývalého prezidenta
Naša Dúbravka je nerozlučne spojená s mnohými výraznými osobnosťami, ktoré širšie vstúpili do dejín. Jednou z nich je bezpochyby i emócie budiace politik Dr. Gustáv Husák (1913–1991), ktorý sa v Dúbravke narodil, prežil mladosť a zúčastňoval sa na jej verejnom živote. Založil miestne Združenie mládeže a v neskorších časoch sa aj ako prezident republiky rád vracal na Štedrý deň do svojho rodného domu za svojou rodinou a intenzívne sa zaujímal o tunajšie dianie, najmä v súvislosti s výstavbou dúbravského sídliska. Koncom novembra 1991 spočinuli ostatky bývalého politika na dúbravskom cintoríne, kúsok od kostola Sv. Kozmu a Damiána, v ktorom ako mladý miništroval.
Nový úplný životopis bývalého prezidenta
O tom všetkom je možno podrobne sa dočítať v nedávno vydanej Husákovej biografii z pera historika Michala Macháčka, ktorý sleduje dlhú kariéru posledného prezidenta komunistického Československa od samých počiatkov, zameriava sa na Husákovo rodinné zázemie a mladosť, aj pôsobenie za druhej svetovej vojny a v povojnovej politike. Bokom nezostáva ani Husákovo väznenie a odsúdenie v procese so "slovenskými buržoáznymi nacionalistami", postupný návrat na mocenské výslnie, konečný politický pád a osobný život.
Autor publikácie má pritom ďaleko k propagandisticko-hagiografickým výplodom, zároveň si uvedomuje, že história nie je čierno-biela a ak sa chceme z nej skutočne poučiť, treba zaobchádzať s ňou kriticky, s pokorou a snažiť sa jej porozumieť. Symbol normalizačných rokov tak vystupuje ako osobnosť mnohovrstevnatejšia, než ako býva obvykle vnímaná.

Našli sa Husákove gymnaziálne zošity
Kniha vychádza z hlbokého výskumu dosiaľ neznámych prameňov z českých, slovenských a ruských archívov i materiálov zo súkromného archívu rodiny Gustáva Husáka. 
Podarilo sa pritom mimo iného dohľadať gymnaziálne zošity, ktoré rozširujú doterajšie poznanie o našej Dúbravke a ktoré uverejňujeme s láskavým súhlasom Husákovej rodiny. 
Prvú ukážku sme vybrali na veľmi aktuálnu tému, napísal ju Gustáv, respektíve vtedy ešte Augustín Husák ako tercián začiatkom roka 1928 a týka sa dúbravských Vianočných zvykov. Text sme nechali v pôvodnej podobe, iba sme ho mierne prispôsobili súčasnej gramatike.
3. januára [1928]
Vianočné zvyky v našej rodine
(Vypravovanie)
Rôzne vianočné zvyky u nás už väčšinou vyhynuli. Zachovali sa len tie najobyčajnejšie. Čím je dedina bližšie k mestu, tým väčšmi miznú jej dedinské obyčaje. Dedina, v ktorej som sa narodil, leží blízko mesta. Má už len niekoľko zvykov. K vianočným sviatkom sa všetko dôkladne pripravuje. Na Štedrý deň dopoludnia sa sviatky začínajú a trvajú až do Mláďatiek. Na Štedrý deň odpoludnia v každej rodine sa pripravuje stromček. Keď sa všetci zídu do izby, stromček je pripravený a pod ním dárky. Tie si každý s radosťou schová. Potom nasleduje večera. Po večeri sa spieva. Mládež spieva aj pod oknami súsedov. Pred polnocou  po prvom zvonení spev utíchne a všetci sa hrnú do kostola. Tu zase spievajú a modlia sa. Po ukončení utierne rozídu sa domov.Vtedy hospodár dá každému zvieraťu kúsok chleba a stajne a chlievy vykropí svätenou vodou. Na Božie Narodenie idú všetci ľudia na tri sv. omše. V ten deň vraj sa nesmie ísť nikam, iba do kostola. Na deň sv. Mláďatiek majú mládenci sviatok. Každé dievča, ktoré uvidia, vyšľahajú korbáčmi. Tak sa skončia každoročne u nás vianoční sviatky.   

Stará Dúbravka očami mladého Husáka 
Nemenej zaujímavý úryvok z Husákovo gymnaziálneho zošita nás zoznamuje s jeho rozprávaním priamo o histórii Dúbravky, v ktorej sa pred 105 rokmi narodil. 

Daná 14. februára [1931].              
Odovzdaná 21. februára.             (Úloha domáca)
Oprava 28. februára.
Moje rodisko
(Popis)
Narodil som sa v Dúbravke, malej dedine slovenskej pri Bratislave. Dedinka táto ako i súsedná Devínska Nová Ves je pôvodu chorvátskeho. Kraj, v ktorom  obidve obce ležia, bol kedysi porastený dubovými lesmi. Keď tieto lesy boli vyrubované, rubači, boli to Chorváti, postavili si drevené domky vo vyrúbaniskách a v tých sa i s rodinou usadili. Drevené domky neskoršie prestavali na kamenné. Chorváti podržali si svoji materinskú reč a odolali každému pokusu germanizačnému alebo maďarizačnému. Po prevrate reč chorvátska už skoro vymizla.
Dnes je v Dúbravke reč veľmi zmiešaná. Chorvátčina, slovenčina a čeština splynuli v jednu reč a touto rozpráva dnešné obyvateľstvo. Dúbravčania používajú mnoho slov nemeckých a maďarských. Okolité polia a lesy majú mená chorvátske.
Na hornom konci dediny vypína sa rím. kat. kostol. Z troch strán je obkľúčený lesom a preto je ho dobre vidieť i zďaleka. Pochádza z dôb tureckých. Turci vystavali veľkú, okrúhlu budovu, v ktorej mali uložené zbrane a potraviny. Po odchode Turkov z tejto krajiny, katolíci dúbravskí urobili zo skladišťa chrám, pristaviac vežu, piliere a ohradu. Na vežu kúpili dva zvony. Menší je v kostole ešte dnes. 
Väčší zvon vzali vojaci vo svetovej vojne. Za kostolom tiahne sa les, ktorého najhlbšie údolia sa volajú „Vazmené Dražice“. Meno toto má nasledujúci pôvod. Keď Turci prišli k Bratislave, šíril sa pred nimi strach a hrôza. I obyvatelia dúbravskí stiahli sa do skrýš v údoliach lesa. So sebou vzali si najpotrebnejšie veci a niekoľko zvierat. Turci chodili po údoliach a volávali: „Marica, Dorica hod vám, ta prokliety Turak uz je prôšal.“ Koho vyvábili, zabili. V tie dni mali byť v Dúbravke hody. 
Slovo „hody“ je v chorvátčine „vazma“ a preto dostalo údolie toto meno.“  
Pred kostolom je studňa, o ktorej je táto povesť: Raz sa stratil z kostola obraz. Istý človek ho našiel a zakopal do zeme. Na tom mieste vyrazila voda a dnes je tam veľká studňa.
Od kostola sa tiahnu dva rady domov. Za domami sú záhrady a polia. Na dolnom konci dediny je škola a kaplnka Panny Márie. Na mieste terajšej kaplnky na hruške sa zjavila roku 1770 Panna Mária. Drevo hrušky sa v kaplnke ukazuje. Kaplnku a faru vystaval bohatý gróf, ktorý je v kaplnke tiež pochovaný. Okolo kaplnky je desať storočných líp.
Dúbravka niekoľkokrát bola zničená. Roku 1866 bola úplne vypálená Prusmi. Roku 1881 vojsko postrieľalo všetok rožný statok, lebo jedna krava mala nákažlivú nemoc. Roku 1889 bolo skoro pol dediny zničené požiarom. 
Obec tiež trpela od stále prítomného vojska, ktoré bývalo v „gavérňach“. To boli chodby, ktorými bol temer pretkaný vrch „Glavica“. 
Vojsko po prevrate odišlo, ľud z „gavérní“ pobral všetko, čo sa vziať dalo a vchody do chodieb zničila príroda.
Obyvateľov je v Dúbravke asi tisíc a sú rímski katolíci. Ľud zamestnáva sa poľným hospodárstvom, remeslom a pracuje v bratislavských továrňach.
Niekoľko rodín šlo šťastie hľadať do Ameriky a dobre sa im vraj vodí. 
Celkový pohľad na dedinu je pekný. Medzi zeleňou stromov sa vynímajú strechy. Nad dedinou stojí jej strážca, kostol. 
Obec sa vzmáha a dúfa v lepšiu budúcnosť.
Prepis úryvkov pre Dúbravské noviny spracoval Mgr. Michal Macháček, Ph.D.
„Husák nemal v medzivojnovom období jednoduché detstvo
a už v tomto veku si musel všetko vybojovať”
JUDr. Gustáv Husák, CSc. 
(* 10. január 1913, Dúbravka, dnes časť Bratislavy – † 18. november 1991, Bratislava) bol popri Alexandrovi Dubčekovi najvýznamnejším slovenským komunistickým politikom druhej polovice 20. storočia v ČSSR. Prešiel vzostupmi (SNP, federácia 1968) aj pádmi (odsúdený ako nacionalista, normalizátor), aby sa nakoniec stal generálnym tajomníkom KSČ a prezidentom ČSSR.
Narodil sa v rodine Nikodema Husáka a jeho manželky Magdalény, rodenej Fratričovej. Pokrstili ho ako Augustína a toto krstné meno používal na všetkých oficiálnych dokumentoch až do roku 1945. Keď mal pätnásť mesiacov, jeho matka zomrela na tuberkulózu. O pár mesiacov neskôr musel otec narukovať na front, a tak sa o jedenapolročného chlapca i dve staršie sestry Katarínu a Štefániu musela postarať babka. Husák tak štyri roky vyrastal bez otca. Husák nemal v medzivojnovom období jednoduché detstvo a už v tomto veku si musel všetko vybojovať. S pomocou triedneho učiteľa i dúbravského farára Antona Moyša sa dostal na štúdium do bratislavského štátneho reálneho gymnázia na Grösslingovej ulici. V roku 1929 ako šestnásťročný gymnazista vstúpil do Komunistického zväzu mládeže (Komsomol) napriek tomu, že v tom čase stredoškoláci mali politickú činnosť prísne zakázanú. Po maturite, ktorú zvládol s vyznamenaním, nastúpil v septembri 1933 na Právnickú fakultu UK. Už ako prvák tu vstúpil do Komunistickej strany. V roku 1937 ukončil štúdium. V roku 1938 získal titul doktor práv, začal pracovať ako advokátsky koncipient u svojho priateľa Vladimíra Clementisa a oženil sa 1. 9. 1938 s herečkou a režisérkou Magdou rodenou Lokvencovou. Mali spolu synov Vladimíra (nar. 23. októbra 1944 v Moskve) a Jána (nar. 8. júla 1946 v Bratislave).
Husák hral významnú úlohu počas Slovenského národného povstania a po oslobodení bol účastníkom rokovaní o obnove ČSR v Moskve (ako vedúci slovenskej delegácie), pripravoval komunistický prevrat na Slovensku. Zatknutý bol 6. februára 1951 a v zinscenovanom procese súdený za “buržoázny nacionalismus”. Bol jedným z mála, ktorí pri procese nepriznali žiadnu vinu. 
Po návrate z väzenia v roku 1960, keď pracoval najprv ako skladník v Pozemných stavbách (stavebný robotník), neskôr ako úradník, sa s ním Magda rozviedla, keďže už dlhšie sa stretávala s o 4 roky mladším Ctiborom Filčíkom (nar. 1920), ktorého na Novej scéne aj režírovala. Umrela predčasne v roku 1966.
Husák mal už od polovice 60. rokov partnerský vzťah s  redaktorkou a prekladateľkou Vierou Millerovou, rodenou Čáslavskou. Ich svadba v roku 1973 prebehla nenápadne a bez publicity. Druhá Husákova manželka zomrela 20. októbra 1977 po havárii vrtuľníka na Bratislavskom letisku. Vrtuľník ju prevážal po zranení, ktoré utrpela v Bardejovských kúpeľoch, do nemocnice v Bratislave.
V priebehu 60-tych rokov 20. storočia bol Husák jednou z hlavných osobností reformného prúdu v Komunistickej strane Československa, v období Pražskej jari vystupoval ako verný stúpenec Alexandra Dubčeka. V apríli roku 1968 sa stal podpredsedom československej vlády, v ktorej bol jedným z popredných iniciátorov ústavného zákona o federatívnom usporiadaní republiky. Pred okupáciou bol (rétoricky) oveľa radikálnejší než umiernený Dubček.
Na moskovských rokovaniach v auguste roku 1968 Husák „zmenil kurz“ a stal sa Brežnevovým spojencom. Spolu s Biľakom sa stal symbolom takzvanej politiky normalizácie, ktorá znamenala zastavenie demokratizačných procesov Pražskej jari a návratu k represívnemu komunistickému systému. 
V roku 1969 sa dostal na čelo KSČ – do mája roku 1971 bol jej prvým tajomníkom, potom až do roku 1987 jej generálnym tajomníkom. 29. mája 1975 ho poslanci Federálneho zhromaždenia jednohlasne zvolili aj za prezidenta Československa, čím nahradili Ludvíka Svobodu. 9. januára 1983 bol vyznamenaný najvyšším sovietskym vyznamenaním Hrdina Sovietskeho zväzu.
V novembrových dňoch roku 1989 bol jedným z komunistických politikov, ktorí odmietli situáciu riešiť násilím. Po novembrových udalostiach roku 1989 Husák vymenoval 10. decembra 1989 „vládu národného porozumenia“ pod vedením Slováka Čalfu a vzápätí abdikoval z funkcie prezidenta republiky. 
Zdroj:Wikipedia, elen
Zimná údržba
Mestská časť Bratislava-Dúbravka zabezpečuje zimnú údržbu na komunikáciách, priestranstvách a chodníkoch zverených do jej správy.
V prípade problémov so zimnou údržbou volajte v pracovných dňoch v čase od 8:00 do 16:00 na telefónne číslo 0904 164 444. Mimo pracovné dni a hodiny volajte nonstop na telefónne číslo 02/644 62 802.
Magistrát hlavného mesta Slovenskej republiky Bratislavy zabezpečuje zimnú údržbu na komunikáciách v jeho správe. V mestskej časti Bratislava-Dúbravka sa to týka týchto komunikácii: ulica M. Sch. Trnavského, ulica Saratovská, ulica J. Alexyho, ulica Pri kríži, ulica Repašského, ulica Agátova od Saratovskej po Technické sklo, ulica Pod záhradami od Saratovskej po ulicu Žatevná.
Ide o komunikácie, po ktorých sú trasované linky MHD. V prípade problémov so zimnou údržbou možno volať nonstop na telefónne číslo 0902 985 887.
Mesto vykúpi pozemky na Harmincovej
Novembrové zasadnutie mestského zastupiteľstva sa týkalo aj Dúbravky. Mestskí poslanci jednomyseľne odsúhlasili výkup prvých pozemkov na Harmincovej ulici. Ide o pozemky súkromných vlastníkov v celkovej výmere 302 metrov štvorcových a mesto za ne zaplatí 33 430 eur. Cieľom vykúpenia je rozšírenie Harmincovej ulice, jednej z hlavných prístupových ciest do mestskej časti.
Okrem týchto pozemkov bude musieť ďalšie vykúpiť súkromný investor, ktorý v lokalite Polianky stavia bytový projekt Čerešne. Starosta Martin Zaťovič hovorí, že ak sa podarí do konca roka vykúpiť ďalšie pozemky, v budúcom roku by sa mohlo začať s rozširovaním Harmincovej ulice. Dodáva, že majetkoprávne vysporiadanie pozemkov bolo dlhou a náročnou cestou.  
S rozšírenou Harmincovou ulicou na štyri pruhy sa počíta aj v územnom pláne mesta. Vladimír Mikuš, z Oddelenia dopravy magistrátu, hovorí, že rozšírenie cesty na štvorprúdovú sa rieši od roku 2006.              
(lum)
Popri kočíkovaní nafotil dúbravské zátišia. Obyčajné miesta v tom správnom okamihu
Poklopaním na pohárik sa ujal slova a neformálne otvoril výstavu Bratislava: IV. Vernisáž prilákala do Kaviarne Biely kocúr na Žatevnej fotografov, priateľov. Grafický dizajnér, nadšený fotograf a Dúbravčan JURAJ TOMÍK poďakoval svojej manželke,  že spolu s ním prijala aj jeho fotografickú vášeň.  V kúpeľni im namiesto práčky stojí zväčšovák. Na komornej výstavy predstavil súbor svojich fotografií, ktoré vznikli aj počas prechádzok s kočíkom. Objavoval skryté krásy Dúbravky, ukázal na prvý pohľad všedné miesta (viac fotografii z cyklu Bratislava: IV možno nájsť na webe www.durotomik.sk)
Ako vznikli fotografie na výstavbu Bratislava: IV?
Som členom fotoklubu s názvom C41. Každý rok si dávame  nejaké klubové témy, minulý rok sme mali tému mesto a mestská štvrť, každý to mal pojať, ako chcel. Žrebovali sme si časti Bratislavy a mne náhodou padla IV, čo bolo výborné. Bývam v Dúbravke a Lamač, Karlovka sú v dosahu. Minulý rok prišiel k foteniu aj druhý impulz, narodil sa mi syn, ktorého bolo treba chodiť kočíkovať a tráviť dve-tri hodinky vonku. Tieto dve veci sa spojili a postupne vznikol pomerne uzavretý cyklus fotografií. Dá sa v ňom síce pokračovať a aj to rád urobím.

Ako ste vyberali miesta, čím vás práve tie zaujali?
Keď bola zaujímavá, príhodná situácia, tak som pohľad cvakol. Niektoré veci som mal pozreté aj vopred, tak som vedel, kam pôjdem. 

Väčšina z odfotených miest je opustená bez ľudí, čakali ste na ten vhodný okamih, že kedy cvaknúť?
Nie, nečakal som, že tam nikto nebude, ono je to hlavne spôsobené tým, že sú to zákutia medzi domami. Okrem toho v zime je počas dňa sídlisko dosť prázdne, počas leta chodia von najmä mamičky s deťmi, no väčšina fotiek vznikla od jesene do jari. Čiže to, že sú snímky bez ľudí, nebol úplný zámer. Priznám však, že keď som spravil užší výber fotografií, už som ľudí na fotkách do výberu nezaradil, nesedeli by tam už.  

Akú techniku pri fotení používate? Klasiku, digitál?
Fotím aj tak aj tak. Začal som dávno s Praktikou, fotil som na filmy, potom prišli prvé digitály, z toho sme boli všetci nadšení, prešli sme si digitálnym obdobím a skončil som opäť pri filmoch. Dokonca mám doma namiesto pračky zväčšovák na fotografie, pračka sa musela odsťahovať do kuchyne. Fotím zväčša na film, no práve tento cyklus na výstavu vznikol digitálne. Keďže máme malé dieťa, tak už nemám toľko času vyvolávať a robiť fotografie. Ale väčšina fotografií takých, čo aj prezentujem, sú čiernobiele snímky z filmu. Toto je možno taká výnimka - farebné mestské zátišia na digitál. 

Ako dlho žijete v Dúbravke?
Je to takých osem rokov.  Som Petržalčan, no presťahovali sme sa sem.

Ako sa vám tu býva?
Som veľmi spokojný,  bývame pod lesom.  Dúbravka sa mi páči. lebo sú tu samé kopce, s kočíkom je to síce trošku nevýhoda, ale inak je to fajn. Cestovanie v MHD nie je taká katastrofa, je to ďalej, no som spokojný, oceňujem to najmä s dieťaťom -  sú ihriská, pokoj.

Fotograf Martin Kleibl, ktorý vytvoril sprievodcu po Petržalke s názvom Konduktor, mal podobný príbeh s písaním sprievodcu, začal počas kočíkovania. Prechádzky s deťmi tak inšpirujú, ľudia spoznávajú svoje okolie.
Mám veľa kamarátov, ktorí sú nadšení fotografi, no v bežnom zhone, práca, domov, hypotéka, na koníček nemajú čas, no zrazu som ho mal, teda až priam musel mať (smiech). Mal som čas, bol som vonku s kočíkom, mal som kvázi dve hodiny,  ideálny čas rozmýšľať, začať tvoriť, fotiť. Chcel by som teraz pokračovať v tejto sérii, no už nekočíkujem, tak je to ťažšie.

Syn však vyrastie a o chvíľu budete môcť chodiť s ním.
Áno, chcem ho pribrať ako parťáka.

Fotíte miesta, ktoré sú možno obyčajné, no vidíte ich inak. Sú to akoby zátišia.  
Neklasifikoval by som sa ako krajinársky fotograf, hoci rád by som ním bol. Základ krajinárskej fotografie, teda takej tej poctivej, je mať veci vychodené a byť v správny čas na správnom mieste. Keď je správne svetlo, správne slnko, niekedy treba vstať aj ráno o štvrtej a čakať. 

Majú taký pochmúrny, nostalgicko-jesenný nádych.
Atmosféra je taká, lebo končila jeseň a začínala sa zima. Mám niektoré fotky aj jarné, no na nich presne akoby chýbala tá atmosféra. Dôležitý na tých fotkách je správny moment, deň.

Mňa opútala aj kompozícia.
Väčšinou sú to jednoduché stredové kompozície,  mám skôr minimalistickejší štýl.  Všetky fotky sú fotené na jedno ohnisko. Sú to pomerne jednoduché zábery a vyzerajú práve tak,  lebo vtedy bola hmla, nasnežilo a podobne. Dve fotografie som nafotil pri úplne čerstvom snehu, chytil som vlaňajší posledný sneh. 

To bolo v apríli.
Áno. Vtedy som rýchlo schytil fotoaparát a vybehol von, celý som sa premáčal, vytvoril som dve fotografie, ktoré sú teraz tu, no o pol hodinu neskôr, by už nevznikli, lebo sneh bol preč. Alebo na jednej fotke cez hmlu zapadalo slnko. Je to teda všetko vec atmosféry a keď sa v nej pozriete na obyčajné zátišia, tak to zrazu všetko do seba zapadne a je z toho niečo úplne iné. Keby som dnes šiel nafotiť tieto miesta, nemá to tú atmosféru (v čase rozhovoru svietilo slnko  pozn. red.).

Je to o okamihu.
Je to presne o tom okamihu, tieto miesta môžu vyzerať úplne obyčajne, no aj zaujímavo, podľa toho ako je vonku, či je hmla, sneží, zapadá slnko.

Keď ste tak chodili Dúbravkou  s kočíkom alebo fotoaparátom, máte niektoré svoje obľúbené miesta, objavili ste zaujímavé zákutia?
Veľmi rád som chodil rovnou dlho cestou poza školu Bilíkova, kde je nejaké cvičisko pre psíkov.

Áno, na Dražickej.
To bola veľmi zaujímavá cesta. Tiež veľmi radi chodíme dole na Veľkú lúku, ako sú záhradkárske osady, no to nezapadlo do tohto videnia, je to skôr prírodné. Stará Dúbravka je veľmi fajn, má svoje zákutia. Počas fotenia s kočíkom som najďalej zašiel k Skleníku, k výstave som pridal aj dve fotografie z Karlovej Vsi, kde ide skôr o také detaily. Bol som fotiť aj na Dlhých dieloch, no to sa do výberu výstavy nezmestilo. V rámci štvrtého obvodu mi chýba ešte nafotiť Lamač, kam som sa ešte nedostal, keďže sa z Dúbravky do Lamača nedá rozumne pešo prejsť. 

Čítala som s vami jeden dávnejší rozhovor, kde vravíte o tom,  že ste fotili pravidelne jedno miesto. Sledovali ste, ako sa mení to miesto, alebo ako sa meníte vy? 
Chodievali sme pravidelne napríklad do Pieskovne v Plaveckom Štvrtku.

Čo je to za miesto?
Ťaží sa tam piesok a je to parádne miesto, točili sa tam filmy, chodia tam fotografi, štvorkolkári.  Je tam odkrytá piesková duna. Chodieval som tam niekoľko rokov za sebou, keď som porovnával fotky, tak bolo dobre vidieť, ako som to miesto inak videl.  Teraz som tam asi dva roky nebol, tak asi už je čas.

Ste rodina s Ferom Tomíkom, fotografom a dlhoročným vysokoškolský pedagógom?
Áno, je to môj otec (smiech). Samozrejme mi veľa pomohol a poradil, s fotografiou a fotoaparátmi ma zoznamoval od mala. Pamätám si, ako doma vyvolával filmy, chodili sme na výstavy, aj dnes sa s ním radím a na oplátku mu zase ja pomáham s archívom.

Spomínali ste, že impulz na výstavu prišiel z fotoklubu. Čo znamená, čo robí taký fotoklub?
Sme občianske združenie a máme pomerne pravidelné stretnutia každý mesiac. Mávame ročnú tému a ambíciu z ročnej témy urobiť aj výstavu. Možno sa toho nedeje v klube až toľko,  akoby sme chceli, no je to „len náš koníček“ – pomedzi prácu, rodinu a bežné každodenné povinnosti sa ten čas hľadá už ťažšie.

Chápem to tak, že klub združenie fotografov, ktorí fotia pre svoje potešenie ako záľubu?
Áno, niekedy sa len tak stretneme, ideme na výstavu, alebo na výlet, niečo nafotíme. Máme však aj svoju klubovňu, stále miesto v Cvernovke na Košickej, ktorá ešte stojí, no uvidíme dokedy. Je tam ateliér, priestor, svetlá, ak potrebuje niekto niekoho nafotiť,  môže. Toto je moja sólová výstava, uvidíme, či sa podarí dať aj nejakú spoločnú klubovú výstavu tejto témy. Chceli by sme to minimálne spraviť na webovej galérii. 

Hovoríte, že sa amatérsky venujete fotografii, čiže ste to neštudovali?
Nie, som vyštudovaný grafický dizajnér na STU, kde sme mali prvé štyri roky priemyselný dizajn a potom dva roky grafický. Robím grafiku aj dizajn, venujem sa aj videu, pohyblivej grafike. Prešiel som si aj reklamou na Slovensku, postprodukciou, teraz som na marketingu. Tak som sa vlastne aj dostal ku klasickej fotografií, potom čo som sedel desať hodín za počítačom, nechcel som prísť domov stiahnuť fotku do počítača a tam ich upravovať, a preto som začal fotiť na čiernobiely film, vyvolám si ich. Je to úplný relax, človek nesedí za monitorom, sedí v tme, teda pri červenom svetle (smiech). U mňa to spôsobilo napríklad to, že čím dlhšie fotím, tým „menej fotím“. Keď som si prešiel od nafotenia cez vyvolanie, výber fotky, urobenie v komore, nazväčšovanie, zapaspartovanie, zarámovanie je to tak dlhý proces, že si veľmi rozmyslím, čo pôjdem odfotiť. 

To je opak fotenia na digitál, tam toho nacvakáte zas veľmi veľa.
Áno, potom sa preberáte stovkami fotografií a teraz, keď niekde ideme, vezmem si dva zvitkové filmy, na ktorých je dokopy 20 fotiek, z nich asi štyri vyberiem a dve si nazväčšujem, čiže viac sa odohráva pred cvaknutím spúšte, treba si namerať expozíciu a až potom cvaknúť. Som zástanca takzvanej prirodzenej, teda čo najprirodzenejšej fotky bez retuší a filtrov. Keďže som robil veľa s obrazovou  postprodukciou, čiže retuše, úpravy obrazu a podobne, viem, čo všetko sa dá spraviť. Vo svojich fotkách to určite robiť nechcem (smiech). Snažím sa do svojich fotografií zasiahnuť čo najmenej.                   
Lucia Marcinátová
Do Dúbravky prišli Zálužan 11-ka a Podvornícka 12-ka
Garáž, kde sa neparkuje a ani v nej necvičia kapely, ale varí sa tu pivo, originálny dúbravský Zálužan 11-ka či Podvornícka 12-ka, k tomu keramika, šperky, levanduľové masky na oči, hračky, drevené lyžice snáď všetkých tvarov sveta, tašky, buchtáreň, poddymníky či bezlepkové burgre. To všetko v jeden deň na jednom mieste.
Dúbravský remeselný jarmok, ktorý už začal v mestskej časti písať svoju históriu, a organizuje ho občianske združenie Projekt Život, sa tento rok spojil s prvým ročníkom dúbravského Októberfestu. Akcia pripadla na posledný októbrový víkend.

Sedemdesiat predajcov
Počasie na Októberfest mierne aprílové. Chvíľu kvapky dažďa, vetrík aj poriadne vetrisko, občas nesmelé slnko. Stánky, remeselníci, predajcovia Dúbravského remeselného jarmoku zapĺňali priestory kultúrneho domu od rána.
„Máme tu 70 rôznych predajcov,“ približoval za organizátorov Manik z občianskeho združenia Projekt Život. „Veľkonočný dúbravský jarmok býva ešte väčší.“
O rozmanitosti ponuky jarmoku, ktorého cieľom je priblížiť a predstaviť širokej verejnosti unikátne výrobky, otvoriť diskusiu na jarmoky s kvalitnými výrobkami, nebolo pochýb.
Dopĺňali ju pivká a koncerty Októberfestu. Predstavil sa remeselný pivovar Garáž z Lamača, pred kultúrnym domom čapoval pivovar Stupavar a vo vnútri dúbravská pivotéka More piva, ktorá  pripravila aj pivné prekvapenia.

Dúbravské značky
„Priniesli sme v súvislosti s touto akciou dúbravské značky piva Zálužan 11ku a Podvornícku 12ku,“ hovorí za pivotéku More piva Martin Varga. „V pivotéke predávame pivá rôznych pivovarov, tak som cítil, že by bolo dobré mať svoju vlastnú značku piva, ktorá by bola stabilná a ľudia by si na ňu zvykli a mali ju radi. Obrátil som sa preto na jeden dobrý pivovar, ktorý sa špecializuje na ležiakové tipy pív  s požiadavkou, či by mi navarili pivá, ktoré by som tu mohol ponúkať pod dúbravskou značkou. Dohodli sme, a pivá sú na svete. Dnes sú trendom skôr horkejšie pivá, aj väčšina iných pivovarov varí pivká viac horké než predtým.“
Názvy značiek Zálužan a Podvornícka nie sú podľa Martina Vargu náhodné.  Ako rodený Dúbravčan, ktorý v mestskej časti žije od roku 1972, chcel menami pripomenúť mladým a ľuďom, ktorí sa sem nasťahovali, že sa Dúbravka skladá z častí. „Je to a má to byť lokálne pivo,“ dodal Varga.
Podujatie doplnili koncerty kapiel On The Road a Creedence Revival Band a Dúbravčania si buď pri pivku, hudbe, jedle alebo vzájomnom stretnutí povedali: “Na zdravie!”
Text a foto: Lucia Marcinátová
K farmárom prileteli netopiere,  rozsvietili sa lampióny
Krvavočervený rúž, biela tvár, vysoký klobúk, pavúky na tvári,  netopierie krídla a tekvice, kam až oko dovidelo. Mestská časť spojila aj tento rok mierne strašidelnú halloweenskú zábavu s tvorením a atmosférickým sprievodom lampiónovým sprievodom.
Slniečko, príjemná jesenná atmosféra. Počasie na tohtoročnú Halloween Párty vyšla na výbornú. Podobne výborné boli aj masky, ktoré sa dali stretnúť pred kultúrnym domom. Kostry, kostlivci, ježibaby, čarodejnice, netopiere, zombíci aj iné hávede.
Niektorí malí aj väčší Dúbravčania si dali na svojej podobe ozaj záležať a nemali problém najmladších návštevníkov aj trošku vystrašiť.  To však nebolo zámerom podujatia.  Cieľom bolo zabaviť sa, stráviť čas spoločne. Vo vnútri prebiehali tvorivé dielne, maľovanie na tvár, vonku divadielko, hudba.
V čase podujatia sa konali aj štvrtkové Farmárske trhy, ktoré sa pred Domom kultúry Dúbravka rozkladajú každý druhý týždeň.  O pochúťky a nákupy tak nebola núdza, predajcovia na akciu darovali tekvice.
Potom sa už len čakalo na tmu a akési vyvrcholenie podvečera. Do rúk lampióny, rôzne svetielka, svietidlá, malí aj veľkí kráčali od kultúrneho domu až k Parku Pekníkova. Tam už čakala skupina Fandango so svojou ohňovou a uv šou.  Oheň netancoval len okolo tanečníkov, ale aj v očiach detí. Vo vystúpení sa prestriedali horiace retiazky, levitujúca čarovná palička i hula hoop. Hlavne najmenších priviedli do úžasu svetielka, ktoré počas šou vykresľovali rôzne obrázky. Iskrivú bodku na záver vystúpenia i celej Halloween párty dali obrovské prskavky, v ktorých žiari sa Fandango rozlúčilo s publikom.                             
 (lum, lp)
Jubilanti si zaspomínali s Petrom Oswaldom
Ako ten čas letí. Opäť tu máme ďalší štvrť rok a spolu s ním ďalšie Posedenie s jubilantmi. Prebehlo tak ako obyčajne v Dome kultúry Dúbravka a ako obyčajne v priateľskej atmosfére stretnutí.
Jubilantom zaželal tak ako obyčajne starosta Martin Zaťovič. Tentoraz však bolo želanie osobnejšie. Medzi jubilantmi bola pre neho vzácna žena, mama. Starosta tak využili túto slávnostnú udalosť a osobitne jej zagratuloval. Oslavovala krásne životné jubileum, osemdesiat rokov. 
Po srdečnom zablahoželaní nasledoval kultúrny program a s ním návrat o pár rokov späť. Na počesť jubilantov zatancovalo Tanečné konzervatórium Evy Jaczovej, ktoré predviedlo krásne a pôvabné vystúpenie, zložené z klasického tanca 
a ľudovej karičky. 
Celým podvečerom sprevádzal známy operný spevák Peter Oswald. Pre jubilantov si pripravil úžasný koncert. V sále odzneli talianske i slovenské piesne, napríklad od slovenského hudobného skladateľa Gejzu Dusíka ako Dve oči neverné, Pieseň o rodnej zemi, 
či Modrá ruža.
Priestoru na spomínanie tak bolo dosť. A že sa skutočne spomínalo, o tom svedčilo aj to, že Peter Oswald mnohokrát nespieval sám.  Po koncerte nasledovalo pohostenie, kedy sa jubilanti spoločne mohli podeliť o svoje zážitky a spomienky s ostatnými. 
Natália Kajzerová
V Dúbravke bol v piatok klobásový sviatok...
Na jubilejný desiaty ročník Dúbravského klobásového festivalu sa prihlásilo sedem družstiev, z toho štyri dúbravské. Návštevníkov čakala ochutnávka pečených klobás a starodúbravskej zabíjačkovej kapustnice.
V piatok 17. novembra sa na nádvorí Dúbravského múzea konal tradičný klobásový (mini)festival, ktorý odštartoval predvianočnú zabíjačkovú sezónu. 
Porota ochutnávala napokon šesť vzoriek čerstvých pečených klobás rôznych, hlavne dolnozemských typov (čabianska, petrovecká). V porote zasadli dúbravskí poslanci Tomáš Husár, Marián Takács a Juraj Horan so špecialistami "z ľudu" Marošom Balážom a Miškou Minárovou.
Degustácia sa skončila suverénnym víťazstvom dvoch ženských družstiev. "Dve sestry" (Anna Kopková a Gertrúda Rošková) skončili na prvom mieste a "Budajky" s dúbravským hasičským družstvom sv. Floriánka na druhom.
Rovnaký počet bodov získali aj ďalšie tri družstvá, ktoré skončili  na treťom mieste (Karloveská klobása z Pivnice, Večerníček a Dúbravskí hasiči B). 
Siedme družstvo reprezentujúce Dúbravské múzeum štartovalo mimo súťaž a zabezpečovali klobásy na grilovanie.
(elen)                           
Dopravné ihrisko krstili premávkou
Spojením síl a získaním grantu sa podarilo vytvoriť malé dopravné ihrisko pred Materskou školou Cabanova.
Nasadiť prilbu, obliecť reflexnú vestu a vyraziť do premávky. Sledovať pritom dopravné značky, dávať pozor na chodcov aj policajtku s paličkou a píšťalkou. Takto akciou krstila Materská škola Cabanova nové dopravné ihrisko, ktoré vzniklo pred areálom. Deti z dvoch tried si vyskúšali nielen úlohou chodcov, ale aj šoférov na „odráždlách“.
Pred štartom „na cestu“ sa šoféri zoznámili so značkami, príslušníčka dopravnej polície naučila, kedy stáť, kedy ísť. Najlepší „šofér“, chlapec Max zo Sovičiek si na konci skúšobnej premávky na novom dopravnom ihrisku vyslúžil aj detský vodičský preukaz.
Cesta k dopravnému ihrisku trvala niekoľko mesiacov. Začalo to úspešným získaním grantu od Nadácie Volkswagen, v máj pokračovalo brigádami, na jeseň odbornými prácami, osádzaním dopravných značiek, maľovaním čiar a končilo hrou a učením sa deti. 
Dopravné ihrisko vzniklo vďaka aktivite rodičov z Občianskeho združenie pri Materskej škole Cabanova, ktoré získalo grant, spolupráce materskej školy a mestskej časti.
Zanedbaná betónová plocha sa zmenila na malé milé dopravné ihrisko. Nech dlho slúži a učí dúbravské deti...
Text a foto: Lucia Marcinátová
Deti rozbalili hojdačky aj kolotoč
Tentoraz nie granty ako pri dopravnom ihrisku, ale príspevok súkromníka doplnil spoluprácu mestskej časti, aktívnych obyvateľov, aby sa mohlo zmeniť a spestriť detské ihrisko. Nové hracie prvky pribudli na malom ihrisku medzi vysokými domami na Húščavovej ulici.  Deti si ich mohli na konci októbra doslova rozbaliť a potom to „rozbaliť“ hrou na detskom ihrisku.
Na hojdačkách stužky, na plote perníčky, na herných prvkoch baliaci papier.  To všetko predznamenávalo, že na ihrisku medzi vysokými domami na Húščavovej sa niečo deje.
Mestská časť zorganizovala malú akciu s názvom Rozbaľte si ihrisko a rozbaľte to.  Deti si mohli rozbaliť a potom vyskúšať nové hracie prvky.
Prispela na ne firma Kaufland,  ktorá má obchod cez cestu, pridala sa mestská časť a brigádou a aktivitou aj obyvatelia z okolia.
Nenápadné a postupne chátrajúce ihrisko sa začalo meniť už dávnejšie, pribudlo oplotenie a v júni ho zaplnili dobrovoľníci. Vytrhali burinu, upravili terén, natierali preliezačku.  Na jeden deň vymenili toto miesto za kanceláriu, prišli pomáhať v rámci najväčšej akcie firemného dobrovoľníctva na Slovensku s názvom Naše Mesto.
Ruku k „dielu“, premene malého ihriska na Húščavovej, tak pridali mnohí a cieľ bol jasný. Nech ihrisko teší a baví dlho a čo najviac detí...
Nové hojdačky pribudli aj na detskom ihrisku Cabanova. Vedenie mestskej časti ich spolu s pár otužilcami počas novembra posypalo cukríkmi, ktoré boli ukryté v balónoch. Mestská časť postupne pokračuje v obnove detských ihrísk.
Text a foto: Lucia Marcinátová
Nechceli sme sa hrať na Amazonky, ale urobiť si radosť
Vzala si voľno v práci a namiesto dovolenky pri mori, šla putovať. Na konci leta sa vrátila z mesačnej túry Slovenskom. Dúbravčanka ZUZANA MAČUROVÁ (na fotografii v modrom) prešla Cestu hrdinov SNP, čiže turistickú magistrálu, ktorá spája severovýchod a západ krajiny.  Jej spolupútnička musela cestu zo zdravotných dôvodov prerušiť, no ona to vzdať nechcela.
Ako vznikla idea, myšlienka, prejsť pešo celým Slovenskom? 
Pred pár rokmi som spoznala niekoľko ľudí, ktorí cestu prešli a inšpirovalo ma to. Dlhšie som o tom uvažovala a čakala, kedy je ten správny čas, kedy, kedy… A jedného dňa sme si s kamarátkou Peťou povedali, že v lete 2017 vyrazíme.

Kde ste začínali a kde skončili?
„Správny“ smer Cesty hrdinov SNP, čiže červenej značky,  je ísť z Devína na Duklu. My sme šli naopak. Počas cesty nám pomohlo veľa kamarátov po Slovensku, napríklad na začiatku sme prespali u kamarátky v Košiciach, ráno v sobotu sme štartovali oddýchnuté v Duklianskom priesmyku, kam nás odviezol môj bratranec. 

Ako dlho ste šli?
Trvalo to nakoniec 31 dní, lebo som mala menšie komplikácie. Priemerne cesta trvá tak 25 až 28 dní, ak nie sú problémy. 

Hovoríte komplikácie, aké?
Vypadla mi počas cesty parťáčka Peťa, inak by som to prešla asi za 27 dní čistej chôdze. Mala som prestoje kvôli tomu, že som čakala na náhradných „sparing partnerov“.

Čo sa Petre stalo?
Po týždni putovania jej opuchli členky a mala v nich vodu, takže sme skončili na pohotovosti v Košiciach, kde jej doktor povedal, že teraz by nemala pár týždňov až mesiacov chodiť. Musela ostať v Košiciach a ja som hľadala kamarátov alebo turistov, ktorí by išli so mnou.

Myslíte, že sa jej to stalo pre preťaženie?
Skôr si myslím, že sa jej to stalo, lebo nebola na to až tak fyzicky pripravená. Ja som dlhé roky športovala, behala. Kamarátka sa pridala neskôr a možno človek vopred celkom nevie odhadnúť, čo má v tele oslabené. 

Ako ste našli náhradného parťáka? 
Počas cesty sa ku mne nakoniec postupne pripojili traja chalani. Jeden kamarát, ktorý sledoval našu face-
bookovú stránku, s ďalším som sa zoznámila počas čakania v Košiciach a na záver mi pomohol Lukáš, ktorého som tiež našla cez facebook a predtým sme sa vôbec nepoznali. 

Po celý čas ste išli len pešo, alebo ste využili aj nejakú dopravu?
Priznávam, že dvakrát sme využili verejnú dopravu. Vo Fačkovskom sedle mi prišlo nevoľno, tak sme sa odviezli do Prievidze. A raz sme sa odviezli na ubytovanie, keď som bola veľmi unavená. Na úvod cesty sme si s kamarátkou povedali, že sa nejdeme hrať na Amazonky, ale že to chceme prejsť, urobiť si radosť a keď sa bude dať vyspať na suchom mieste a najesť sa pod strechou, využijeme to. 

Ako ste sa na cestu pripravovali? Bola cesta náročná fyzicky alebo psychicky?
Aj, aj. Chodili sme najmä na výlety, len sme nemali takú záťaž na chrbte. Vedela som, že niektorí ľudia to chceli prejsť, vyrazili a nedokončili to. Zaujímalo ma prečo. 

Prečo teda?
Buď to nezvládli fyzicky, mali zranenia, teploty a podobne, prípadne sa v skupine pohádali. Bola som preto zvedavá, ako to zvládneme my, no a Peti sa stalo to s členkami. Čo sa týka náročnosti, niektorí ľudia sa so mnou rozprávali a hovorili, že boli aj na púti do Santiaga de Compostela a že je to úplne iné. Táto slovenská cesta je vraj oveľa náročnejšia. 

Kvôli prevýšeniu?
Aj prevýšenie, aj terén, no počas púte v Compostele sú aj podmienky úplne iné, tam všetci pútnikov čakajú, vítajú ich, majú kde spať. 

Slovenská trasa je členitá, čo bol pre vás taký najväčší výstup?
Pre mňa to bol napríklad vrch Krížna vo Veľkej Fatre a Nízke Tatry, ale už keď sme vyšli na hrebeň, bolo fajn. Strašili ma aj Kráľovou hoľou, no možno tým, že som to čakala, bolo to  celkom príjemné.

Cez aké pohoria vedie červená značka?
Čergov, Volovské vrchy, Nízke Tatry, Veľká Fatra, Žiar, Strážovské vrchy, Biele Karpaty, Malé Karpaty.

Čo si musí človek vziať na takúto výpravu, keďže všetko nosí na chrbte.
Asi najdôležitejšie je vopred sa rozhodnúť, ako budete počas výpravy spávať. Môžete si zobrať stan, to znamená, že môžete ísť a zastanovať kdekoľvek. My sme mali len karimatky, spacáky, celtu a mali sme dopredu nájdené turistické útulne, hotely, penzióny alebo dohodnutých kamarátov.

Na akých absurdných miestach ste spali?
Spali sme raz medzi kosodrevinou, lebo sme prišli na útulňu a tam bolo okolo akoby stanovené mestečko a vo vnútri bolo úplne plno.

Kde to bolo?
V Nízkych Tatrách, okolo Andrejcovej. Šliapali sme celý deň v daždi a nevedeli sme nájsť žiaden prístrešok. Našli sme poľovnícku chatu, ktorá bola zatvorená, no bola tam asi meter a pol krát dva metre veľká teraska pod strechou, tak tam sme spali natlačení. 

Koľko kilometrov ste prešli?
Dokopy 750 kilometrov.

Dosť, mali ste po skončení aj nejaké fyzické zmeny, schudli ste napríklad a podobne?
Moc sa nevážim, takže neviem, koľko som schudla, len som to videla podľa nohavíc. Ale najhoršie bolo, že som po príchode domov bola stále hladná. Napríklad som sa v noci aj trikrát zobudila, že musím jesť.

Hovoríte o jedle, ako ste sa stravovali počas cesty?
Mali sme varič, takže sme si varili. Na raňajky napríklad kaše, na obedy a večere cestoviny s hocičím. Zjedli sme aj veľa banánov a sladkostí, no a kde sa dalo, tak sme si išli dať  teplé jedlo.

Čo divé zvery a medvede?
Mali sme so sebou dvoch psov, behali hore-dole, takže medvede asi odplašili. Videli sme srnky a možno divé veveričky (smiech).

Hrozbou býva aj počasie.
Išli sme koncom augusta, tak búrky z tepla neboli, no boli už také chladnejšie, skôr jesenné noci.

Prešli ste Slovenskom, aké miesto ste napríklad navštívili prvýkrát, čo ste spoznali a povedali si, že to stojí za to?
Napríklad som predtým vnímala Donovaly, že to je jedna cesta a penzióny okolo nej, no okolo Donovalov je to veľmi krásne, tiež sa mi veľmi páčilo nad Košicami - Kojšovská hoľa.
Vrch Machnáč na československých hraniciach a už spomínaná Kráľova hoľa. 

Aké ste mali pocity počas mesačného putovania, mali ste chuť to aj vzdať?
Nie, povedala som si, že to chcem zvládnuť a verím, že to dokážem prejsť. Každé ráno som sa zobudila a riešila som len to, čo aktuálne ráno prinieslo, a to, že ide sa ďalej. Až spätne mi dochádzalo napríklad, že nám veľa pršalo. Celé Nízke Tatry sme mali veľmi zlé počasie. Ráno, keď som videla, že prší, nemohla som si povedať, že nie nejdem, ale musela som sa jednoducho podľa toho zariadiť.

Stretli ste počas cesty aj iných podobných „pútnikov“?
Stretli sme tak sedem až osem skupiniek a aj jednotlivcov. Hovoril nám chatár na Ďurkovej (útulňa v Nízkych Tatrách - pozn. red.), že kedysi to bolo tak päť ľudí za leto, ktorí išli túto cestu, teraz je ich aj päťdesiat, počet rastie. Stretli sme napríklad aj jedného pána, ktorý mal asi 70 rokov, a hovoril, že chodí cestu na etapy. Bol celý vysmiaty, nadšene si nás odfotil a vbehol naspäť do lesa. 
Lucia Marcinátov, Foto: Zuzana Mačurová
Dúbravka je aj dnes jedným z pútnickych miest chorvátskej kultúry na Slovensku
Desať súborov detí a dospelých súborov vystúpilo na tohoročnom deviatom Večere folklóru Chorvátov na Slovensku, ktorý pod záštitou Vlády SR a Veľvyslanectva Chorvátskej republiky v Bratislave  organizuje Chorvátsky kultúrny zväz na Slovensku v spolupráci s  mestskou časťou Bratislava-Dúbravka.  Prítomných privítali zástupcovia spomínaných inštitúcií a starostovia z Devínskej Novej Vsi, Jaroviec, Nového mesta a Dúbravky.
Časť súborov bola zo Slovenska a časť z Chorvátska. Po krátkej a zaujímavej prednáške historika Jozefa Klačku o dejinách málo známeho stredovekého kostolíka v Dúbravke a zaniknutých obciach Sellendorf a Blumenau ako prvý vystúpil tamburášsky orchester Konjic. 
Po ňom nasledovali clivé melódie súboru Klapa Ravnica a vystúpenie Bribiru. Detský súbor Laz zo Slavónie predviedol detské piesne a tance. Vo víre farieb a melódií napokon pôvodnú a živú chorvátsku ľudovú tradíciu predviedli dospelácke súbory Laz, Prigorski Zdenec a Oporovec.
Po bitke pri Moháči
Chorváti prišli na územie dnešného Slovenska v polovici 16. storočia po bitke pri Moháči, keď kolonizovali rozsiahle územia vtedajšieho západného Uhorska, Dolného Rakúska a južnej Moravy.  Dúbravskí Chorváti podľa J. Klačku pochádzajú pôvodne zo Záhrebskej župy, kde dodnes ako najväčšia mestská časť  Záhrebu jestvuje bývalá obec Dubrava.
Vzhľadom na jazykovú,  etnickú a kultúrnu príbuznosť sa pomerne rýchlo asimilovali so slovenským obyvateľstvom. Už v 18. storočí boli chorvátske etnické prvky čiastočne zmiešané so slovenskými, preto ich prínos do tradičnej kultúry Slovenska ťažko presne identifikovať. 

Priezviská a chotárne názvy
Najzreteľnejšie sa chorvátsky vplyv dnes prejavuje v jazyku, v priezviskách zakončených koncovkou -ič 
(-ts, -itz) a v chotárnych názvoch obcí (Stazica, Zavrce, Grba, Bríge, Krčace, Brižite, Za lugy  a pod.). Chorvátske priezviská a chotárne názvy sa zachovali aj v obciach, 
v ktorých už iných stôp po Chorvátoch niet. 
Do súčasnosti sa chorvátsky jazyk a etnické vedomie zachovali u časti obyvateľov obcí Chorvátsky Grob, Devínska Nová Ves, Dúbravka, Jarovce a Čunovo. 

Štatistika
Aj keď chorvátske povedomie v okolí Bratislavy je stále živé, štatistické údaje hovoria, že napríklad v Dúbravke sa už pred 140 rokmi (1880) k chorvátskej národnosti hlásila len štvrtina obyvateľov (175 zo 645), v roku 1910  dokonca len traja (0,34% z 876 obyv.) a po skokovom náraste obyvateľov na štyridsaťnásobok (vybudovanie sídliska) to bola v roku 2011 len desatina percenta (0,11% z 32 607), teda 36 občanov.
O to potešujúcejšie je, že práve 
v Dúbravke sa už tradične Večer folklóru slovenských Chorvátov usiluje o zachovanie chorvátskeho kultúrneho dedičstva, nadnesene by sme povedali, že Dúbravka, verná tradícii, je aj dnes jedným z pútnickych miest.

Pútnicke miesto Dúbravka
Pútnickým miestom Chorvátov bola Dúbravka od čias zjavenia Panny Márie v roku 1770 a púte sa tu konali 27. septembra na sviatok Damiána a Kozmu. Prichádzali na ne aj Chorváti zo Zadunajska a Rakúska. Vytvorením štátnych hraníc 1918 a ich neskoršími posunmi (1947) sa stalo, že mnohí Chorváti zo zadunajských obcí majú príbuzných v Rakúsku alebo Maďarsku. 
Z tradičnej kultúry Chorvátov sa zachovali len piesne a krátke slovesné útvary. Spevný repertoár jednotlivých chorvátskych obcí je odlišný. V Jarovciach je významným kultúrnym symbolom hudobný nástroj – tamburica. 

Zachovávanie dedičstva
V 1988 vznikol Festival chorvátskej kultúry, od 1990 pôsobí Chorvátsky kultúrny zväz s centrom v Devínskej Novej Vsi. Tu sa nachádza aj Múzeum kultúry Chorvátov na Slovensku SNM. 
K upevneniu chorvátskeho vedomia v posledných desaťročiach prispeli kultúrne kontakty s Chorvátmi z Rakúska, Maďarska, Čiech a Chorvátska, výučba chorvátskeho jazyka, existencia folklórnych súborov a publikačná činnosť v chorvátskom gradiščanskom dialekte. 

Živý prameň
Začiatkom novembra si teda 
návštevníci domu kultúry mohli pozrieť, čo sa v tradičných chorvátskych obciach západného Slovenska zachovalo z chorvátskych tradícií po pol tisícročí. Dynamický, vyše dvojhodinový program roztlieskal plné hľadisko  dúbravského domu kultúry a nenechal nikoho na pochybách. Chorvátsky folklór sa u nás má stalé čulo k životu.
Text a foto: Ľubo Navrátil
Devínsky ríbezlák začína a končí v Dúbravke
Devínsky ríbezlák je nielen svetovou značkou medzi ribezľovými vínami, ktorá získala na medzinárodnej súťaži Great American Wine Competition 2017 zlatú a striebornú medailu, ale aj jedným z najkrajších polmaratónov; minimálne na Slovensku. Jeho jesenná edícia, po tej jarnej, odštartovala pod taktovkou o.z. Turistický Klub Filozof z Bratislava v druhú novembrovú sobotu tradične pred požiarnou zbrojnicou v Starej Dúbravke, a ďalej pokračovala cez Veľkú lúku „traverzom“ hlbšie a hlbšie do lesov Devínskej Kobyly, potom prešla cez jej západné lúky s nádhernými scenériami, vystúpila na vrchol Kobyly, aby sa rôznymi serpentínami spustila a neskôr zakrúžila nad Dlhými dielmi a vrátila sa späť do starej Dúbravky.
Akcie sa zúčastnila takmer stovka rekreačných bežeckých vytrvalcov a vytrvalkýň, pričom padol aj traťový rekord, ktorý je dnes na úrovni 1:28:45, čo by bol vynikajúci čas aj na rovine, nieto v krosovom preteku plnom zákrut a s prevýšením vyše 800 metrov. Zaslúžil sa o neho Peter Kováč, z dedinky pri Žiari nad Hronom.      
V dnešnej dobe, keď štartovné na mestské polmaratóny na Slovensku stojí aj niekoľko desiatok eur, je raritou, že štartovné na tieto preteky bolo rovná nula, respektíve bežalo s aza dobrovoľný príspevok. 
V cieli, Bowling bare Dúbravka, ste mali  ešte k tomu k dispozícii malé občerstvenie, provizórnu šatňu  a dokonca aj sprchy na priľahlom futbalovom štadióne. 
Pamätníci by možno povedali, že také niečo nebolo ani za socializmu...

Keď ide o viac ako len o beh
Partnerom behu je tradične vinárstvo Víno Mrázik Devín, ktorého cieľom je obnoviť tradíciu nielen výroby ríbezláku v Devíne, ale aj vinárstva v Devíne ako takého. Z Dúbravky to nikto nemá do susedného chotára ďaleko, aby sa na vlastné oči presvedčil, kam to smeruje. 
Niekdajšia jedinečná vinohradnícka oblasť speje nie pomaly ale isto, ale rýchlo a neodvratne, k úplnému zániku. 
Použiť pri tom výraz o 5 minút 12, je ešte dosť optimistický pohľad. Zásluhu na tomto smerovaní devínskeho vinohradníctva však nemajú len politici. 
Každý, kto prispel dobrovoľným príspevkom, alebo kúpou ríbezľových vín (v priestoroch cieľa boli v ponuke tri zaujímavé druhy), alebo tak ešte urobí, podporuje zachovanie a obnovu vinohradníctva aj na našej Devínskej Kobyle, jedinečnom historickom terroire na Slovensku. 

Vzácne lokality
Devínčania, naši bezprostrední susedia, sa po stáročia vypracovali na tak skúsených vinárov, že už v roku 1688 cisár Leopold dovolil predávať devínske víno pod ochrannou značkou. Takéto lokality, s dobrým podložím, ideálnou orientáciou svahov, sú nielen vo Francúzsku, ale aj v susednom Burgenlande a na svahoch neďalekej Viedne, doslova národným pokladom. 
Áno, Bratislava nie je Viedeň, ale ochrana vinohradníckych lokalít v Bratislave, by mohla byť taká ako vo Viedni; povedal raz jeden nemenovaný primátor. Ak sa ale budeme spoliehať len na takéto rečičky, o pár rokov je vinohradníctvu v Bratislave definitívny koniec. 
Kedysi krásne vinice tak môžu úplne nahradiť moderné, oku ne/lahodiace rodinné „škatuľky“ s nevšednými výhľadmi na Dunaj alebo Bratislavu. No nestojí to za to?...       
Pre tých, ktorí nepohrdnú nápojom kráľov a ríbezľové víno ešte neochutnali: Víno z tohto skromného ovocia už zďaleka nie je to, čo si ešte mnohí z nás pamätajú z čias socializmu. Minimálne to devínske môže konkurovať vínam hroznovým. Prinajmenšom je ich príjemným spestrením. A tí, ktorí pijú iba víno suché, v predaji je už aj suché ríbezľové. Dobrému vínu a pohybu zdar. 
 Marcel Burkert, miestny poslanec, bežec
Výsledkový servis športu
□ FUTBAL
 ● 2. LIGA ŽIEN, skupina A – 11. kolo: FK Dúbravka – ŠK Vrakuňa 1:4 (1:2), gól Dúbravky: Vrbová. 12. kolo: FC Petržalka – Dúbravka 3:2 (2:2), góly Dúbravky: Kozlová a Masárová. 13. kolo: FK Dúbravka – UNION Nové Zámky 1:10 (0:8), gól Dúbravky: Haydary. Priebežné poradie po jesennej časti: 1. Spartak Trnava A 34, 2. FK Slovan Duslo Šaľa 31, 3.UNION Nové Zámky 30,... 6. FK Dúbravka 20, 14. FC ViOn Zlaté Moravce - Vráble 0.
● 5. LIGA MUŽOV – 11. kolo: FK Dúbravka – ŠK Nová Dedinka 3:0 (0:0), Rybecký 2 a Vӧrӧs. 12. kolo: FK Dúbravka – MŠK Senec 2:2 (1:1), góly Dúbravky: Vohralík 2. 13. kolo: ŠK Krasňany – FK Dúbravka 2:5 (1:1), góly Dúbravky: Vacula a Vӧrӧs po 2, Rybecký (11 m). Priebežné poradie po jesennej časti: 1. MŠK Senec 32, 2. FK Dúbravka 31, 3. ŠK Nová Dedinka 26,... 14. NMŠK 1922 Bratislava 3.                                                                                  
● 3. LIGA, mladší dorast – 11. kolo: FKP Dúbravka – NMŠK 1922 Bratislava 1:2. 12. kolo: FC Petržalka B - FKP Dúbravka 7:1. 13. kolo: FKP Dúbravka – FK Záhorská Ves 2:1. Priebežné poradie po jesennej časti: 1. FA Petržalka B 21,... 7. FKP Dúbravka 3.                                 
● 2. LIGA BFZ, starší žiaci – 11. kolo: MŠK Iskra Petržalka. FKP Dúbravka 1:2. 12. kolo: FKP Dúbravka - PFA ŠTK Šamorín 0:2. 13. kolo: NMŠK 1922 Bratislava - FKP Dúbravka 1:2. Priebežné poradie po jesennej časti: 1. MŠK Senec 37,... 6. FKP Dúbravka 20, 14. MŠK Iskra Petržalka 4.
● 2. LIGA BFZ, mladší žiaci – 12. kolo: FKP Dúbravka - PFA ŠTK Šamorín 0:2. kolo: 13. kolo: NMŠK 1922 Bratislava - FKP Dúbravka 5:0. Priebežné poradie po jesennej časti: 1. ŠK Šenkvice 32,... 11. FKP Dúbravka 10, 14. OŠK Dunajská Lužná 0.
● STARŠÍ ŽIACI, OblFZ Bratislava – mesto, 12. kolo: FK Dúbravka – MFK Rusovce 0:10. 13. kolo: SFC Kalinkovo - FK Dúbravka 7:0. 14. kolo: FK Dúbravka - FK Slovan Ivanka pri Dunaji 1:1 Priebežné poradie po jesennej časti: 1. MŠK Senec B 45,... 12. FK Dúbravka 14, 17. PFA ŠTK Šamorín B 5.                                                                                               
● MLADŠÍ ŽIACI, OblFZ Bratislava – mesto, skupina A – 11. kolo: FA Lafranconi FTVŠ UK - FK Dúbravka B 4:2. 12. kolo: FK Dúbravka B – ŠK Tomášov 1:8. 13. kolo: MŠK Králová pri Senci - FK Dúbravka B 8:0. Priebežné poradie po jesennej časti: 1. Slovan Ivanka pri Dunaji 33,... 13. FK Dúbravka B 3.                                                                                
● MLADŠÍ ŽIACI, OblFZ Bratislava – mesto, skupina B – 11. kolo: ŠK Svätý Jur D - FK Dúbravka A 1:4. 12. kolo: FK Dúbravka A – SDM Domino B 6:1. 13. kolo: FK Lamač - FK Dúbravka A 1:1. Priebežné poradie po jesennej časti: 1. TJ Rovinka 32,... 9. FK Dúbravka 11, 13. TJ Čunovo 2.
● PRÍPRAVKA (U11) A/1 – 8. kolo: FC ŠTK 1914 Šamorín - FKP Dúbravka 7:0. 9. kolo: FKP Dúbravka – FA Lafranconi FTVŠ UK 10:3. 10. kolo: FK Slovan Ivanka pri Dunaji - FKP Dúbravka 6:1. Priebežné poradie po jesennej časti: 1. FA Lafranconi FTVŠ UK 34,... 8. FKP Dúbravka 14, 13. OFK Dunajská Lužná 4.                                                                                  
● PRÍPRAVKA (U10) B/1 – 8. kolo: FC ŠTK 1914 Šamorín - FKP Dúbravka 4:5. 9. kolo: FA Lafranconi FTVŠ UK - FKP Dúbravka  6:3. 10. kolo: FK Slovan Ivanka pri Dunaji - FKP Dúbravka 3:7. Priebežné poradie po  jesennej časti: 1. MŠK Senec 32,,... 6. FKP Dúbravka 24, 14. PSČ Pezinok 0. 
● PRÍPRAVKA (U9) C – 8. kolo: FC ŠTK 1914 Šamorín- FKP Dúbravka 2:11. 9. kolo: FA Lafranconi FTVŠ UK - FKP Dúbravka 2:12. 10. kolo: FK Slovan Ivanka pri Dunaji - FKP Dúbravka 1:9. Priebežné poradie po jesennej časti: 1. FK Rača 37,... 3. FKP Dúbravka 3, 14. PSČ Pezinok 0.
● PRÍPRAVKA (U11) A/2 – 8. kolo: ŠKO Miloslavov - FK Dúbravka 6:1. 9. kolo: FK Dúbravka – MFK Záhorská Bystrica 0:1. 10. kolo: FK Inter Bratislava B - FK Dúbravka 9:0. Priebežné poradie po jesennej časti: 1. ŠKO Miloslavov 27,... 7. FK Dúbravka 4, 8. NMŠK Bratislava 3.                                                                                                                             
● PRÍPRAVKA (U10) B/2 – 21.  kolo: ŠKO Miloslavov - FK Dúbravka 8:2. 9. kolo: FK Dúbravka – MFK Záhorská Bystrica  2:3. 10. kolo: FK Inter Bratislava B - FK Dúbravka 15.0. Priebežné poradie po jesennej časti: 1. FK Inter Bratislava 27,... 7. FK Dúbravka 6, 8. MŠK Iskra Petržalka 0.                                                                                                               
□ HOKEJ                                                                                                                                                                    
● 1. LIGA JUNIOROV (U20), základná skupina, 7. kolo: HOBA Bratislava – PHC Budapešť (Maď.) 9:1. 8. kolo: HOBA Bratislava – Prešov 4:1. 9. kolo: HOBA Bratislava – HK Mládež Michalovce 5:3. 10. kolo: HOBA Bratislava – HK MARVEL Bardejov 11:1. 11. kolo: HOBA Bratislava – Gladiators Trnava 8:3. 12. kolo: HOBA Bratislava – Dubnica nad Váhom 1:4. 13. kolo: HK Ružinov - HOBA Bratislava 1:8. Priebežné poradie: 1.HK Gladiators Trnava 36,... 4.HOBA Bratislava 21, 10.HK Ružinov 5.                                                                                               ● 1. LIGA DORASTU K-CLASSIC (U18), základná skupina, 7. kolo: Piešťany - HOBA Bratislava 3:5. 8. kolo: Piešťany - HOBA Bratislava 2:4. 9. kolo: HOBA – voľný žreb. 10. kolo: HOBA – voľný žreb. 11. kolo: Senica – HOBA Bratislava 4:8. 12. kolo: Senica – HOBA Bratislava 2:4. 13. kolo: HK Ružinov – HOBA Bratislava 4:3 pp. 14. kolo: HK Ružinov – HOBA Bratislava 4:3 pp. Priebežné poradie: 1. HC ŠKP Bratislava 29, 2. HOBA Bratislava 26,... 5. HK Senica 0.  
● LIGA KADETOV, regionálna skupina západ (9. ŠHT, U15) –  9. kolo: HOBA Bratislava – HC Ružinov 7:2. 11. kolo: HOBA Bratislava – Skalica 3:3. 12. kolo: HK Ružinov - HOBA Bratislava 5:3. Priebežné poradie: 1. HC ŠKP Bratislava 16,...  3. HOBA Bratislava 10, 4. MHKM Skalica 8.                                                                                                                  
● 1. LIGA, STARŠÍ  ŽIACI (8. ŠHT, U14) ZsZĽH, základná časť – 8. kolo: HOBA Bratislava – Tigers Viedeň (Rak.) 18:2. 9. kolo: Skalica - HOBA Bratislava 2:4. 10. kolo: HOBA Bratislava – Ružinov 8:2. 11. kolo: Iskra Partizánske - HOBA Bratislava 4:8. 12. kolo: HOBA Bratislava – Gladiators Trnava 2:6. 13. kolo: HOBA Bratislava – Topoľčany 4:1. Konečné poradie po základnej časti: 1. Slovan Bratislava 26,... 5. HOBA Bratislava 17,... 14. HK 91 Senica 0.                                                                                                  
● 1. LIGA, STARŠÍ  ŽIACI (7. ŠHT, U13) ZsZĽH, základná časť – 8. kolo: HOBA Bratislava – Tigers Viedeň (Rak.) 10:1. 9. kolo: Skalica - HOBA Bratislava 1:8. 10. kolo: HOBA Bratislava – Ružinov 6:1. 11. kolo: Iskra Partizánske - HOBA Bratislava 3:4. 12. kolo: HOBA Bratislava – Gladiators Trnava 1:6. 13. kolo: HOBA Bratislava – Topoľčany 11.4. Konečné poradie po základnej časti: 1. Slovan Bratislava 26,... 4. HOBA Bratislava 18,... 14. HK Iskra Partizánske 5.                                                                                                        
● 1. LIGA, STARŠÍ  ŽIACI (6. ŠHT, U12) ZsZĽH, základná časť – 9. kolo: HOBA Bratislava – Skalica 8:5. 10. kolo: HK Ružinov – HOBA Bratislava 3:7. 11. kolo: HOBA Bratislava – Iskra Partizánske 4:1. 12. kolo: Topoľčany – HOBA Bratislava 3:7. 13. kolo: Gladiators Trnava – HOBA Bratislava 1:4.  
● 1. LIGA, STARŠÍ  ŽIACI (5. ŠHT, U11) ZsZĽH, základná časť - 9. kolo: HOBA Bratislava – Skalica 8:3. 10. kolo: HK Ružinov – HOBA Bratislava 3:8.  11. kolo: HOBA Bratislava – Iskra Partizánske 6:10. 12. kolo: Topoľčany – HOBA Bratislava 3:10. 13. kolo: Gladiators Trnava – HOBA Bratislava 2:4.  

□ VOLEJBAL
● PRVÁ LIGA JUNIORIEK, skupina západ – 3. kolo: ŠŠK Bilíkova – ŠŠK VIVUS Bratislava 3:0 a 2:3. 4. kolo: MVK Frigolog Nové Mesto – ŠŠK Bilíkova 0:3 a 0:3. 5. kolo: ŠŠK Bilíkova – COP Volley Nitra 3:0 a 3:0. Priebežné poradie: 1. ŠŠK Bilíkova 28,... 10. VK Prievidza 0.                                                                                                      ● 2. LIGA JUNIORIEK a KADETIEK, skupina západ – 3. kolo: ŠVK Pezinok – ŠŠK Bilíkova juniorky B 1:3, ŠŠK Bilíkova kadetky A - Slávia UK Dráčik B 3:1. 4. kolo: ŠŠK Bilíkova kadetky B – ZK IMA VK Bratislava 3:0, ŠŠK Bilíkova juniorky B – ŠŠK VIVUS Bratislava kadetky A 1:3, Slávia UK Dráčik B - ŠŠK Bilíkova kadetky A 0:3. 5. kolo: ŠŠK Bilíkova kad. A – ŠŠK VIVUS jun. B 3:0, ŠŠK VIVUS kad. B - ŠŠK Bilíkova jun. B 1:3, ZK IMA VK Bratislava - ŠŠK Bilíkova jun. B 0:3.
● M-SR STARŠÍCH ŽIAČOK, oblasť Bratislava, 3. kolo - skupina A: ŠŠK Bilíkova C –VK Slávia UK Dráčik B 0:3 a 0:3, ŠVK Pezinok - ŠŠK Bilíkova A 0:3 a 0:3. Skupina B: ŠŠK Bilíkova B – ZJ IMA VK Bratislava 3:1 a 3:0. 4. kolo - skupina A: ŠK Hamuliakovo - ŠŠK Bilíkova C 3:0 a 3:0, ŠŠK Bilíkova A – VK Studienka 3:0 a 3:0. Skupina B: VK Slávia UK Dráčik A – ŠŠK Bilíkova B 3:0 a 3:0. 5. kolo - skupina A: ŠŠK Bilíkova C - ŠŠK Bilíkova A 0:3 a 0:3. Skupina B: ŠŠK Bilíkova B – voľný žreb.
                                                           
□ FUTSAL
● 2. SLOVENSKÁ LIGA MUŽOV, región Bratislava – 5. kolo: Katenačo Dúbravka – Semic Bratislava 4:20. 6. kolo: Katenačo Dúbravka – voľný žreb. 7. kolo: Katenačo Dúbravka – ŠK Danubit Wild Boys 02 Bratislava B 6:11. Priebežné poradie: 1. PKE Mystery 21,... 18.Katenačo Dúbravka 0.

□ BEDMINTON
● CELOŠTÁTNY TURNAJ HRÁČOV DO 19 ROKOV – finále miešanej štvorhry: Chudic, Vojteková (obaja Dúbravský bedmintonový klub) – Nečeda, Perunská (Košic/Fénix Bratislava) 2:1.                                                                                                                                        ● 3. LIGA MIEŠANÝCH  DRUŽSTIEV dospelých, skupina ZÁPAD – 5. kolo: Kyklop  Martin - Dúbravský bedmintonový klub (DBK) 1:7, AC UNIZA Žilina – DBK 3:5, BKR Púchov – DBK 3:5. Priebežné poradie: 1. DBK 29, 2. BKR Púchov 24, 3.MBK Malinovo 20,... 10.BK MI Trenčín B 5.                               (jop)
□ FUTBAL
 ● 2. LIGA ŽIEN, skupina A – 11. kolo: FK Dúbravka – ŠK Vrakuňa 1:4 (1:2), gól Dúbravky: Vrbová. 12. kolo: FC Petržalka – Dúbravka 3:2 (2:2), góly Dúbravky: Kozlová a Masárová. 13. kolo: FK Dúbravka – UNION Nové Zámky 1:10 (0:8), gól Dúbravky: Haydary. Priebežné poradie po jesennej časti: 1. Spartak Trnava A 34, 2. FK Slovan Duslo Šaľa 31, 3.UNION Nové Zámky 30,... 6. FK Dúbravka 20, 14. FC ViOn Zlaté Moravce - Vráble 0.
● 5. LIGA MUŽOV – 11. kolo: FK Dúbravka – ŠK Nová Dedinka 3:0 (0:0), Rybecký 2 a Vӧrӧs. 12. kolo: FK Dúbravka – MŠK Senec 2:2 (1:1), góly Dúbravky: Vohralík 2. 13. kolo: ŠK Krasňany – FK Dúbravka 2:5 (1:1), góly Dúbravky: Vacula a Vӧrӧs po 2, Rybecký (11 m). Priebežné poradie po jesennej časti: 1. MŠK Senec 32, 2. FK Dúbravka 31, 3. ŠK Nová Dedinka 26,... 14. NMŠK 1922 Bratislava 3.                                                                                  
● 3. LIGA, mladší dorast – 11. kolo: FKP Dúbravka – NMŠK 1922 Bratislava 1:2. 12. kolo: FC Petržalka B - FKP Dúbravka 7:1. 13. kolo: FKP Dúbravka – FK Záhorská Ves 2:1. Priebežné poradie po jesennej časti: 1. FA Petržalka B 21,... 7. FKP Dúbravka 3.                                 
● 2. LIGA BFZ, starší žiaci – 11. kolo: MŠK Iskra Petržalka. FKP Dúbravka 1:2. 12. kolo: FKP Dúbravka - PFA ŠTK Šamorín 0:2. 13. kolo: NMŠK 1922 Bratislava - FKP Dúbravka 1:2. Priebežné poradie po jesennej časti: 1. MŠK Senec 37,... 6. FKP Dúbravka 20, 14. MŠK Iskra Petržalka 4.
● 2. LIGA BFZ, mladší žiaci – 12. kolo: FKP Dúbravka - PFA ŠTK Šamorín 0:2. kolo: 13. kolo: NMŠK 1922 Bratislava - FKP Dúbravka 5:0. Priebežné poradie po jesennej časti: 1. ŠK Šenkvice 32,... 11. FKP Dúbravka 10, 14. OŠK Dunajská Lužná 0.
● STARŠÍ ŽIACI, OblFZ Bratislava – mesto, 12. kolo: FK Dúbravka – MFK Rusovce 0:10. 13. kolo: SFC Kalinkovo - FK Dúbravka 7:0. 14. kolo: FK Dúbravka - FK Slovan Ivanka pri Dunaji 1:1 Priebežné poradie po jesennej časti: 1. MŠK Senec B 45,... 12. FK Dúbravka 14, 17. PFA ŠTK Šamorín B 5.                                                                                               
● MLADŠÍ ŽIACI, OblFZ Bratislava – mesto, skupina A – 11. kolo: FA Lafranconi FTVŠ UK - FK Dúbravka B 4:2. 12. kolo: FK Dúbravka B – ŠK Tomášov 1:8. 13. kolo: MŠK Králová pri Senci - FK Dúbravka B 8:0. Priebežné poradie po jesennej časti: 1. Slovan Ivanka pri Dunaji 33,... 13. FK Dúbravka B 3.                                                                                
● MLADŠÍ ŽIACI, OblFZ Bratislava – mesto, skupina B – 11. kolo: ŠK Svätý Jur D - FK Dúbravka A 1:4. 12. kolo: FK Dúbravka A – SDM Domino B 6:1. 13. kolo: FK Lamač - FK Dúbravka A 1:1. Priebežné poradie po jesennej časti: 1. TJ Rovinka 32,... 9. FK Dúbravka 11, 13. TJ Čunovo 2.
● PRÍPRAVKA (U11) A/1 – 8. kolo: FC ŠTK 1914 Šamorín - FKP Dúbravka 7:0. 9. kolo: FKP Dúbravka – FA Lafranconi FTVŠ UK 10:3. 10. kolo: FK Slovan Ivanka pri Dunaji - FKP Dúbravka 6:1. Priebežné poradie po jesennej časti: 1. FA Lafranconi FTVŠ UK 34,... 8. FKP Dúbravka 14, 13. OFK Dunajská Lužná 4.                                                                                  
● PRÍPRAVKA (U10) B/1 – 8. kolo: FC ŠTK 1914 Šamorín - FKP Dúbravka 4:5. 9. kolo: FA Lafranconi FTVŠ UK - FKP Dúbravka  6:3. 10. kolo: FK Slovan Ivanka pri Dunaji - FKP Dúbravka 3:7. Priebežné poradie po  jesennej časti: 1. MŠK Senec 32,,... 6. FKP Dúbravka 24, 14. PSČ Pezinok 0. 
● PRÍPRAVKA (U9) C – 8. kolo: FC ŠTK 1914 Šamorín- FKP Dúbravka 2:11. 9. kolo: FA Lafranconi FTVŠ UK - FKP Dúbravka 2:12. 10. kolo: FK Slovan Ivanka pri Dunaji - FKP Dúbravka 1:9. Priebežné poradie po jesennej časti: 1. FK Rača 37,... 3. FKP Dúbravka 3, 14. PSČ Pezinok 0.
● PRÍPRAVKA (U11) A/2 – 8. kolo: ŠKO Miloslavov - FK Dúbravka 6:1. 9. kolo: FK Dúbravka – MFK Záhorská Bystrica 0:1. 10. kolo: FK Inter Bratislava B - FK Dúbravka 9:0. Priebežné poradie po jesennej časti: 1. ŠKO Miloslavov 27,... 7. FK Dúbravka 4, 8. NMŠK Bratislava 3.                                                                                                                             
● PRÍPRAVKA (U10) B/2 – 21.  kolo: ŠKO Miloslavov - FK Dúbravka 8:2. 9. kolo: FK Dúbravka – MFK Záhorská Bystrica  2:3. 10. kolo: FK Inter Bratislava B - FK Dúbravka 15.0. Priebežné poradie po jesennej časti: 1. FK Inter Bratislava 27,... 7. FK Dúbravka 6, 8. MŠK Iskra Petržalka 0.                                                                                                               
□ HOKEJ                                                                                                                                                                    
● 1. LIGA JUNIOROV (U20), základná skupina, 7. kolo: HOBA Bratislava – PHC Budapešť (Maď.) 9:1. 8. kolo: HOBA Bratislava – Prešov 4:1. 9. kolo: HOBA Bratislava – HK Mládež Michalovce 5:3. 10. kolo: HOBA Bratislava – HK MARVEL Bardejov 11:1. 11. kolo: HOBA Bratislava – Gladiators Trnava 8:3. 12. kolo: HOBA Bratislava – Dubnica nad Váhom 1:4. 13. kolo: HK Ružinov - HOBA Bratislava 1:8. Priebežné poradie: 1.HK Gladiators Trnava 36,... 4.HOBA Bratislava 21, 10.HK Ružinov 5.                                                                                               ● 1. LIGA DORASTU K-CLASSIC (U18), základná skupina, 7. kolo: Piešťany - HOBA Bratislava 3:5. 8. kolo: Piešťany - HOBA Bratislava 2:4. 9. kolo: HOBA – voľný žreb. 10. kolo: HOBA – voľný žreb. 11. kolo: Senica – HOBA Bratislava 4:8. 12. kolo: Senica – HOBA Bratislava 2:4. 13. kolo: HK Ružinov – HOBA Bratislava 4:3 pp. 14. kolo: HK Ružinov – HOBA Bratislava 4:3 pp. Priebežné poradie: 1. HC ŠKP Bratislava 29, 2. HOBA Bratislava 26,... 5. HK Senica 0.  
● LIGA KADETOV, regionálna skupina západ (9. ŠHT, U15) –  9. kolo: HOBA Bratislava – HC Ružinov 7:2. 11. kolo: HOBA Bratislava – Skalica 3:3. 12. kolo: HK Ružinov - HOBA Bratislava 5:3. Priebežné poradie: 1. HC ŠKP Bratislava 16,...  3. HOBA Bratislava 10, 4. MHKM Skalica 8.                                                                                                                  
● 1. LIGA, STARŠÍ  ŽIACI (8. ŠHT, U14) ZsZĽH, základná časť – 8. kolo: HOBA Bratislava – Tigers Viedeň (Rak.) 18:2. 9. kolo: Skalica - HOBA Bratislava 2:4. 10. kolo: HOBA Bratislava – Ružinov 8:2. 11. kolo: Iskra Partizánske - HOBA Bratislava 4:8. 12. kolo: HOBA Bratislava – Gladiators Trnava 2:6. 13. kolo: HOBA Bratislava – Topoľčany 4:1. Konečné poradie po základnej časti: 1. Slovan Bratislava 26,... 5. HOBA Bratislava 17,... 14. HK 91 Senica 0.                                                                                                  
● 1. LIGA, STARŠÍ  ŽIACI (7. ŠHT, U13) ZsZĽH, základná časť – 8. kolo: HOBA Bratislava – Tigers Viedeň (Rak.) 10:1. 9. kolo: Skalica - HOBA Bratislava 1:8. 10. kolo: HOBA Bratislava – Ružinov 6:1. 11. kolo: Iskra Partizánske - HOBA Bratislava 3:4. 12. kolo: HOBA Bratislava – Gladiators Trnava 1:6. 13. kolo: HOBA Bratislava – Topoľčany 11.4. Konečné poradie po základnej časti: 1. Slovan Bratislava 26,... 4. HOBA Bratislava 18,... 14. HK Iskra Partizánske 5.                                                                                                        
● 1. LIGA, STARŠÍ  ŽIACI (6. ŠHT, U12) ZsZĽH, základná časť – 9. kolo: HOBA Bratislava – Skalica 8:5. 10. kolo: HK Ružinov – HOBA Bratislava 3:7. 11. kolo: HOBA Bratislava – Iskra Partizánske 4:1. 12. kolo: Topoľčany – HOBA Bratislava 3:7. 13. kolo: Gladiators Trnava – HOBA Bratislava 1:4.  
● 1. LIGA, STARŠÍ  ŽIACI (5. ŠHT, U11) ZsZĽH, základná časť - 9. kolo: HOBA Bratislava – Skalica 8:3. 10. kolo: HK Ružinov – HOBA Bratislava 3:8.  11. kolo: HOBA Bratislava – Iskra Partizánske 6:10. 12. kolo: Topoľčany – HOBA Bratislava 3:10. 13. kolo: Gladiators Trnava – HOBA Bratislava 2:4.  

□ VOLEJBAL
● PRVÁ LIGA JUNIORIEK, skupina západ – 3. kolo: ŠŠK Bilíkova – ŠŠK VIVUS Bratislava 3:0 a 2:3. 4. kolo: MVK Frigolog Nové Mesto – ŠŠK Bilíkova 0:3 a 0:3. 5. kolo: ŠŠK Bilíkova – COP Volley Nitra 3:0 a 3:0. Priebežné poradie: 1. ŠŠK Bilíkova 28,... 10. VK Prievidza 0.                                                                                                      ● 2. LIGA JUNIORIEK a KADETIEK, skupina západ – 3. kolo: ŠVK Pezinok – ŠŠK Bilíkova juniorky B 1:3, ŠŠK Bilíkova kadetky A - Slávia UK Dráčik B 3:1. 4. kolo: ŠŠK Bilíkova kadetky B – ZK IMA VK Bratislava 3:0, ŠŠK Bilíkova juniorky B – ŠŠK VIVUS Bratislava kadetky A 1:3, Slávia UK Dráčik B - ŠŠK Bilíkova kadetky A 0:3. 5. kolo: ŠŠK Bilíkova kad. A – ŠŠK VIVUS jun. B 3:0, ŠŠK VIVUS kad. B - ŠŠK Bilíkova jun. B 1:3, ZK IMA VK Bratislava - ŠŠK Bilíkova jun. B 0:3.
● M-SR STARŠÍCH ŽIAČOK, oblasť Bratislava, 3. kolo - skupina A: ŠŠK Bilíkova C –VK Slávia UK Dráčik B 0:3 a 0:3, ŠVK Pezinok - ŠŠK Bilíkova A 0:3 a 0:3. Skupina B: ŠŠK Bilíkova B – ZJ IMA VK Bratislava 3:1 a 3:0. 4. kolo - skupina A: ŠK Hamuliakovo - ŠŠK Bilíkova C 3:0 a 3:0, ŠŠK Bilíkova A – VK Studienka 3:0 a 3:0. Skupina B: VK Slávia UK Dráčik A – ŠŠK Bilíkova B 3:0 a 3:0. 5. kolo - skupina A: ŠŠK Bilíkova C - ŠŠK Bilíkova A 0:3 a 0:3. Skupina B: ŠŠK Bilíkova B – voľný žreb.
                                                           
□ FUTSAL
● 2. SLOVENSKÁ LIGA MUŽOV, región Bratislava – 5. kolo: Katenačo Dúbravka – Semic Bratislava 4:20. 6. kolo: Katenačo Dúbravka – voľný žreb. 7. kolo: Katenačo Dúbravka – ŠK Danubit Wild Boys 02 Bratislava B 6:11. Priebežné poradie: 1. PKE Mystery 21,... 18.Katenačo Dúbravka 0.

□ BEDMINTON
● CELOŠTÁTNY TURNAJ HRÁČOV DO 19 ROKOV – finále miešanej štvorhry: Chudic, Vojteková (obaja Dúbravský bedmintonový klub) – Nečeda, Perunská (Košic/Fénix Bratislava) 2:1.                                                                                                                                        ● 3. LIGA MIEŠANÝCH  DRUŽSTIEV dospelých, skupina ZÁPAD – 5. kolo: Kyklop  Martin - Dúbravský bedmintonový klub (DBK) 1:7, AC UNIZA Žilina – DBK 3:5, BKR Púchov – DBK 3:5. Priebežné poradie: 1. DBK 29, 2. BKR Púchov 24, 3.MBK Malinovo 20,... 10.BK MI Trenčín B 5.                               
(jop)
Vannayová v reprezentácii                                                                                                                     
Ženská hokejová reprezentácia Slovenska do 18 rokov mala začiatkom novembra v Trnave tréningový kemp pred Turnajom štyroch krajín v talianskom Asiagu. Na sústredenie a potom následne na turnaj bola nominovaná aj obrankyňa  HOBY Bratislava Linda Vannayová,  ktorá si zahrala vo všetkých troch zápasoch.  Náš výber na turnaji obsadil tretie miesto.                   
(pej)
V šlágri prifúkol vietor góly lídrovi  
Jesennú časť v piatej futbalovej lige vyhral MŠK Senec o bod pred FK Dúbravka
Situácia na čele piatej ligy sa v posledných kolách jesennej časti vyvinula tak, že kandidáti na polovičný titul sa stretli  medzi sebou. V podstate sa rozhodovalo u nás v Dúbravke. Najprv naši futbalisti hostili ŠK Nová Dedinka, v ďalšom kole vedúci MŠK Senec a ten v záverečnom jesennom kole privítal Novú Dedinku. Senec vďaka remíze v Dúbravke prezimuje na čele tabuľky.
Vráťme sa pár vetami k súboji FK Dúbravka s Novou Dedinkou. Súper prišiel k nám s výbornou vizitkou, keď osem zápasov vyhral a iba dva remizoval. Polčas skončil bez gólov, ale dve minúty po prestávke domáci dali gól. Autorom bol ich najlepší strelec Swen Rybecký. O štvrťhodinu pridal aj druhý gól a záverečné slovo patrilo Vӧrӧsovi. Víťazstvom si upevnila Dúbravka druhú priečku.
O týždeň sa hral šláger celej jesennej časti v Dúbravke. Domáci hostili lídra súťaže MŠK Senec, na ktorého strácali len bod. Pred peknou diváckou kulisou, kde nechýbala ani početná skupina fanúšikov hostí a ani starosta Martin Zaťovič, mali obe mužstvá jedného súpera navyše. Bol to silný vietor, na ktorý už v úvode doplatili domáci futbalisti. Hosťujúci Futo v piatej minúte vystrelil asi zo 40 metrov a lopta, ktorá smerovala nad bránku, sa zrazu stočila do siete.                                                                                                                                           
Inkasovaný gól našťastie vlial domácim nové sily. Vytvárali si jednu šancu za druhou. Skoro dvojmetrový brankár hostí Žolna neraz aj s dávkou šťastia odolával. Nie ale na začiatku druhej polhodiny, keď bol prikrátky na tečovanú strelu domáceho Vohralíka. Aj po zmene strán bola Dúbravka útočnejšia a výsledkom ich snaženia bol prekrásny gól z priameho kopu do šibenice opäť z kopačky Vohralíka.                                                                                                                                         
Žiaľ o šesť minút bolo opäť vyrovnané. Hosťujúci Pomíchal priamo z rohu strelil druhý gól. Domáci sa nechceli zmieriť so stavom, ale striedajúci Vӧrӧs si neobul strelecké kopačky. Senec v podstate vystrelil na domácu bránku dvakrát a bol stopercentne úspešný.  Dúbravka, ktorá mala najmenej päť ďalších dobrých gólových príležitostí, získala len bod.                         
„Ťažko sa nám v tomto počasí kombinovalo, ale obe mužstvá mali rovnaké podmienky. Napriek tomu sme sa po celý zápas snažili hrať futbal, ale v koncovke sme nemali šťastie, na rozdiel od súpera. Som spokojný s hrou, lebo chlapci sa nemajú začo hanbiť. Verím, že v odvete budeme trojbodový,“ povedal domáci tréner Peter Gaži.
Jesennú časť piatej ligy teda vyhral MŠK Senec o bod pred Dúbravkou. Tretia skončila Nová Dedinka. 
Naši futbalisti majú na jar tie najvyššie ambície. Veľa o tom napovedia úvodné  tri kola, ktoré odohrajú na ihriskách súperov. Až v štvrtom kole sa po prvý raz v odvete predstavia doma, keď ôsmeho apríla privítajú Vajnory B.
Jozef Petrovský                                                                                                                                                                                                                                                                
Vynikajúci úspech: Tretiaci a šiestaci zlatí
Posledný septembrový víkend, ak rátame aj pondelok (školské prázdniny), bol z pohľadu mladých hokejistov HOBY Bratislava vynikajúci. Všetky družstvá, ktoré vykorčuľovali na ľad, z neho odchádzali ako víťazi. Dve stretnutia vyhrali juniori, ôsmaci, siedmaci, šiestaci i piataci a jedno kadeti. A to mohli fantastickú víkendovú bilanciu vylepšiť dorastenci, ale tí mali voľný žreb.      
V 11  zápasoch strelili mladí hokejisti z Dúbravky celkove 84 gólov (priemer 7,6 na zápas)  a dostali len 26 (2,3). „Pamätám si veľmi výsledkovo dobré víkendy, ale sa nám ešte nestalo, aby sme všetky stretnutia vyhrali. Všetkých nás to v klube potešilo a povzbudilo do ďalšej práce. Ďakujem hráčom, ich trénerom a v neposlednom rad aj rodičom,“ povedal šťastný  športový riaditeľ klubu Branko Semančík.             
● Koncom septembra sa uskutočnil v Dúbravke zväzový hokejový turnaj štvrtých ročníkov O pohár starostu našej mestskej časti Martina Zaťoviča. Turnaj mal kvalitné obsadenie, keď okrem troch bratislavských družstiev štartovala aj Nitra. Víťazstvo si nakoniec odniesol Ružinov, domáca HOBA skončila druhá.
VÝSLEDKY: HOBA Bratislava – Slovan Bratislava 9:7, Nitra – Ružinov 5:7, Slovan - Nitra 11:6, HOBA – Ružinov 4:5, Ružinov – Slovan 6:6, HOBA – Nitra 7:4. KONEČNÉ PORADIE: 1.Ružinov, 2.HOBA Bratislava, 3.Slovan Bratislava, 4.MMHK Nitra.                           
●  Ďalší zväzový hokejový turnaj, tentoraz tretiakov, sa uskutočnil v Piešťanoch. Suverénne tam triumfovala naša HOBA. O úspechu mladých hokejistov z Dúbravky hovorí športový riaditeľ klubu Branko Semančík:
„Počas celého turnaja naši hráči predvádzali krásne kombinácie a strieľali nádherné góly. Je radostné konštatovať, že každá z našich trojíc mala nad súperom navrch. Postupne naši tretiaci zdolali Skalicu 11:6 (A 6:4, B 5:2), domáce Piešťany 31:0 (A 17:0, B 14:0) a Nitru 21:5 (A 9:2, B 12:3). V závere sa pri oslavách z prvenstva v šatni HOBAkov ozývala radosť, víťazné pokriky a spievala sa klubová hymna.“                                                                                          
●  Vynikajúci úspech HOBY dosiahli aj šiestaci na dvojdňovom turnaji O pohár primátora mesta Topoľčany. Pod vedením trénera Mareka Michálka po výhrach nad Partizánskym (6:1), Topoľčanmi (7:2), Zvolenom (6:1), Prešovom 3:2 a po remíze s Trnavou (3:3) obsadili konečné prvé miesto. Najlepším strelcom turnaja sa stal hráč HOBY Jakub Mikulec, ktorý v piatich stretnutiach dal deväť gólov.              
(pet)